text:
Summartónar við Gjógv í summar
Summartónar skipar fyri fleiri konsertum við Gjógv í summar. Konsertirnar eru í samstarvi við Gjáargarð, sum stílar fyri mentanarkvøldum mikukvøld, har tónleikurin er partur av kvøldinum.
19. juli er altjóða konsertdagur við Gjógv við trimum konsertum. Ein á Gjáargarði, ein í Gjónni og ein í kirkjuni. Konsertirnar eru ókeypis.
Skrá fyri konsertir við Gjógv restina av summarinum:
12 JULI Norðan: Angelika Nielsen (violin), Thomas Loefke (harp)
19 JULI - Í GJÓNNI 4 p.m. Hernan Lugano (keyboard), Francisco del Pino (guitar)
19 JULI - Í KIRKJUNI 5.30 p.m. Nordic Guitar Duo: Alvi Joensen (guitar), Max Näpel (guitar)
19 JULI – GJÁARGARÐUR 7 p.m. Kvonn: A. Nielsen (vl), S. Weiss (rec), Í. Bærentsen (mandol), K. Blak (p), M. Blak (b)
26 JULI Ingibjørg Hansen (soprano), Ernst Sondum Dalsgarð (tenor), Ólavur Jakobsen (guitar)
2 AUGUST Ernst Sondum Dalsgarð (tenor), Søren Johannsen (piano)
9 AUGUST Kvonn: Angelika Nielsen (vl), Sharon Weiss (rec), Ívar Bærentsen (mandol), Kristian Blak (p), Mikael Blak (b)
16 AUGUST Svabonio: Daniel Rye (clarinet), Fiona Parker (horn), Angelika Nielsen (violin), Ólavur Jakobsen (guitar)
23 AUGUST Kvonn: Angelika Nielsen (vl), Sharon Weiss
Felagið Føroysk Tónaskøld (www.composers.fo) hevur staðið fyri Summartónum á hvørjum ári síðani 1992. Í 2017 er
sostatt 25 ár síðani Felagið Føroysk Tónaskøld tóku stig til festivalin.
Føroyski tónleikur hevur ment seg nógv øll hesu 25 árini, og er eisini meginparturin av innihaldinum á konsertunum skrivaður
av føroyskum tónaskøldum og sangskrivarum. Vit leggja, sum altíð, dent á at fáa unga ættarliðið við í skránna og síggja
hetta sum ein part av tilgongdini at skapa eitt varandi tónleikaumhvørvið.
Summartónar fevna innihaldsliga breitt yvir partiturtónleikur, jazztónleik, fólkatónleik og crossover- formar og eru
Summartónar høvuðspallurin fyri tann nýskrivaða tónleikin í Føroyum.


c: text/html

text:
Fyribyrgjandi viðlíkahald við eini tænastuavtalu veitir tryggleika fyri, at útgerð tygara altíð er vælkoyrandi.
Eitt anlegg, sum verður hildið viðlíka á rættan hátt, hevur færri óvæntaðar virkissteðgir og tryggjar, at orkunýtslan alla tíðina er sum best.
Klima hjálpir fegin við at halda viðlíka tygara anlegg, og kunnu bjóða tygum eitt úrval av ymiskum veitingum í sambandi við eina tænastuavtalu.
Hetta gevur tygum møguleika at velja eina skraddaraseymað tænastu, júst eftir tygara tørvi, líkamikið hvat fyri anlegg ella automatikk tygum hava.
Vanliga gjøgnumganga vit stýrisskipanina, allar stýrilutir, reinsa og dustsúgva ventilatiónina, skifta filtur og royndarkoyra ymsu funktiónirnar. Eisini verður tænstufrágreiðing skriva.
Klima
Torkilsvegur 15
360 Sandavágur
+298 333 555
klima@klima.fo

robotstxt: allowed

filter: keep


text:
Jólakonsert á Eiði og Sandavági
mentan17-12-2017 - 14:06 - Jóanis Nielsen
Í dag sunnudagin 17. desember fara Vágakórið og Blátt gras at hava felags jólakonsert í Vágum og norðarlaga í Eysturoy.
Kl. 16 verður konsertin í Eiðis kirkju.
Kl. 20.00 í Sandavágs kirkju.
Sungið og spælt verður bæði í felag og hvør sær.
Skráin er fjølbroytt.
Vit fara at hoyra kend føroysk jólaløg og nýggjar sálmar og sangir og nýggj løg og útsetingar á móðurmálinum og øðrum norðurlendskum og enskum máli.
Hetta er fyrstu ferð, at hesi bæði Vágakórið og tónleikabólkurin Blátt gras hava felags konsert.
Saman og hvørt sær fara hesir umleið fjøruti sangarar og tónleikarar at fylla kirkjurúmini á Eiði og í Sandavági við tónleiki, kórsangi, solosangi og felagssangi.
Á Eiði fer Norðljómur eisini at seta sín dám á hesa seinnapartsløtuna við horntónleiki.
Hetta er fyrsta ferðin, at Vágakórið syngur á Eiði, og kórleiðarin Sámal Matras Christiansen og hansara lið eru sera spent og glað fyri høvið at royna hetta vakra kirkjurúmið og møta fólki norðan av landi við sangi og tónleiki sínum.


text:
Nýggj myndabók: Tú alfagra land mítt
12.06.2017 - 15:40 - Tíðindaskriv
Forlagið Fjallamyndir gav í 2015 út myndabókina ”Kom upp á fjallatind” Tann bókin hevði myndir frá fjallatúrurm úr øllum 18 oyggjunum, sum eisini tittulin á bókini sipaði til.
Sum framhald av henni er nú onnur bókin á veg, við heitinum “Tú alfagra land mítt”. Hendan nýggja bókin, hevur eins og tann fyrra myndir frá øllum 18 oyggjunum. Hon hevur ikki bert fjallamyndir men eisini myndir frá forvintnisligum støðum fram við sjóvarmálanum.
Myndirnar eru skipaðar í túrar og avmerktar á einum korti, sum vísir longdina á túrinum og um túrurin er lættur ella brattur. Stutt frágreiðing er eisini fyri hvønn túr á føroyskum og enskum.
Tað er, eins og fyrra bókin, Finleif Mortensen sum hevur tikið myndirnar sum hann hevur gjørt á teimum mongu túrunum í føroysku nattúruni.
Fyri at markera útgávuna vil forlagið gera nakað serligt burtur úr í Perluni, Tórsgøtu 3, týskvøldið 13. juni har greitt verður frá tilgongdini til bókina við orðum og myndum. Á framløgukvøldinum framførir Tórfríð Tavsen nakrar sangir. Kaffi og køkur verða eisini at fáa.
Umframt bøkurnar gevur forlagið eisini út myndakalendaran “A view from the top” og fer allur ágóðin av bókini og kalendaranum til útbyggingina av Leguhúsinum í Nesvík.


text:
Fyri stuttum kunngjørdi katalanska tingið loysingina frá Spaniu. Spanska tingið skuldi atkvøða um at taka fult ræði á katalanska landspartinum.
Fyri fáum minuttum síðan skrivaði BBC, at katalanska landspartatingið hevði staðfest fólkaatkvøðuna frá 1. oktober og sett loysingina frá Spaniu í verk.
Í dag skuldi spanska tingið atkvøða um ætlanna at seta §155 í verk og geva sponsku stjórnini rætt at taka ræðið av katalanska landspartatinginum. Sum skilst er viðger tingið í Spaniu enn málið.
Tað má sigast at vera óvist, hvat fer at henda nú. Spanski forsætismálaráðharrin hevur sagt, at um Katalonia loysir, verður Spania noytt at taka ræðið á landspartium, ímeðan forsetin í Katalonia hevur heitt á sponsku stjórnina um at koma til samráðingarborðið.
Í gjár útilokaði Charles Puidgemon, forsetin í Katalana at útskriva nýtt val til landspartatingið, men tað er allarhelst ætlanin hjá forsætismálaráðharranum í Spania at gera júst tað.
Dagført: Spanski forsætismálaráðharrin bað spanska fólkið um ikki at leypa framav, tí stjórnin fór at endurskapa fólkaræði, lóg- og landaskil í Kataloniu.
Í katalanska tinginum var stórur meiriluti fyri loysing. 70 atkvøður vóru fyri 10 ímóti, men allir flokkar vóru ikki í tinginum, tá ið avgerðin varð tikin.


text:
Phoenix-leiðarar fongsulsrevsing14-07-2006
Leiðarar í týska íløgufelagnum Phoenix hava fingið sjey ára fongsulsrevsing
121 nýggjar milliónir til Atlantic Petroleum10-07-2006
Kapitalhækkingin, sum Føroya Sparikassi hevur staðið fyri, hepnaðist væl, heldur Atlantic Petroleum
Atgongd til tínar kontur í summarferiuni08-07-2006
Við Netcafé ber altíð til at logga á HeimaGreiðsluna á eini teldu við internetsambandi, óansæð hvar tú ert í verðini
40 avbjóðandi ár í Sparikassanum05-07-2006
Heili 40 ár eru liðin, síðani Heri Nolsøe byrjaði í Føroya Sparikassa
Atlantic Petroleum vil dupultskrásetast01-07-2006
Føroyska oljufelagið vil skrásetast bæði á ICEX og á einum øðrum virðisbrævamarknaði


text:
Báðir høvdu sáttmála galdandi fyri hetta kappingarárið, og hesir stuttu sáttmálarnir hava verið galdandi fyri fleiri av leikarunum á besta liðnum.
Tí er tað sera hugaligt, at Christian og Gunnar hava valt at leinga um samstarvið, ið bindur teir til barndómsfelagið í longri tíð.
Christian Restorff Mouritsen, sum seinni í ár verður 25 ár, vísti sínar avgjørdu dygdir í fjør, tá hann endaði sum toppskjútti fyri okkum. Í ár hevur hann bara koyrt víðari við fullari ferð og er ein sera týðandi partur av okkara frálíka álopsspæli.
Gunnar Højgaard Haraldsen er eitt ár eldri enn Christian. Gunnar hevur í ár rættiliga tikið av møguleikanum og víst sínar dygdir sum álítandi miðverji. Saman við Jóhan Troest hava teir megnað at stápla eina verjueind uppá beinini, ið vit í HB ikki hava sæð nú í nøkur ár.
Havnar Bóltfelag fegnast stórliga um, at Gunnar og Christian hava gjørt sáttmála við felagið, ið er galdandi til endan av 2015.
Myndir: Finnbogi Arge


text:
Teitur Holm úttikin til U15 dreingjalandsliðið
Landslið12-07-2013 - Jónfinn Petursson
Seinastu tvey árini hevur føroyska U15 dreingjalandsliðið luttikið í Brøndby Cup í Danmark. Eisini í ár verða dreingirnir við í hesi kapping, sum verður í døgunum 27. juli til 1. august.
Landsliðsvenjararnir Eli Hentze og Hegga Samuelsen hava tikið ungu mennirnar út, ið skulu umboða okkum. Vit í Havnar Bóltfelag kunnu fegnast um, at evnarík málverji okkara, Teitur Holm, hevur fingið landsliðsboð.
Hesir allir hava fingið landsliðsboð:
Teitur Holm, HB
Hannis Agnarsson og Bjarni Petersen, B36
Pauli Sivertsen, KÍ
Arnbjørn Svensson, Bárður á Reynatrøð, Tonni Thomsen, Mikal á Reynatrøð og Fannhard Skoradal, Víkingur
Andre Benjaminsen, B68
Pætur Hentze, Mourits Heini Mortensen, Heðin Nielsen og Sonni Mikkelsen, NSÍ
Oskar í Haraldstovu Weihe og Janus Svabo Samuelsen, 07 Vestur
Svein Knút Vesturdal Magnussen, Vejle Boldklub (DK)
Kristian Eliasen, Randers FC (DK)
Sum liður í fyrireikingum til Brøndby Cup 2013 verður skipað fyri venjing á Tórsvølli sunnudagin 23. juni og venjingarlegu í Skálavík vikuskiftið 19. til 21. juli.
Vit fegnast vegna Teit og felagið og ynskja øllum, ið hava fingið boð, hjartaliga til lukku við úttøkuni og bestu eyðnu við kappingini.


text:
Í hesum døgum er eitt altjóða summarskeið á Føroyamálsdeildini á Fróðskaparsetrinum fyri útlendingar. Tvey slík skeið eru í summar, eitt fyri norðurlendingar og eitt altjóðaskeið, og í tíðarskeiðnum frá 8. august til 27. august er altso eitt altjóða summarskeið í føroyskum.
Studentarnir koma úr ymiskum londum sum USA, Kina, Týsklandi, Skotlandi, Danmark, Sveis og øðrum londum. Fyriskipari er Hjalmar P. Petersen, og hevur Altjóða Skrivstovan hjálpt til við umsóknunum og upplýsingum um skeiðið. Lena Reinert er eisini knýtt at skeiðinum sum hjálpari.
Tað eru 34 studentar á skeiðnum, og tey eru í tveimum flokkum. Í fyrra flokki eru byrjarar, og hin er ein framhaldsflokkur. Marjun A. Simonsen undirvísir fyrra flokki. Sandra Saxov undirvísir í øðrum flokki, og hevur hon Ragnar Sigrunarson aftur at sær tvær tær fyrru vikurnar av trimum, sum skeiðið varar.
Umframt at hava undirvísing í føroyskum, eru fyrilestrar um føroyskt mál, bókmentir, føroyska søgu, føroyskan mat og um tónleik. Aftur at hesum fara tey útferð og vitja á Listasavninum. Næsta skeið av hesum slagnum verður í 2018.


text:
Linjufaksskipanin á Námsvísindadeildini
Dagbjartur Debes, námslektari í søgu og bókavørður
Kanningin fevnir um, í hvønn mun lærarar undirvísa í teim linjufakum, teir hava lisið á Læraraskúlanum. Tikið undir einum verður í teim til samans 16 linjufakunum uml. 55% av undirvísingini í fólkaskúlanum lisin av linjufakslærara. Tó er stórur munur frá einari lærugrein til aðra, t.d. verða uml. ein triðingur av undirvísingini í donskum og 84% av undirvísingini í týskum lisin av linjufakslærara. Eisini verður nortið við eftirmetingar fólkaskúlans, serliga við atliti at fráfaringarroyndunum í 9. fl. Komandi ár fer fólkaskúlin yvir til nýggjan próvtalsstiga, og í tí sambandi er ætlanin at gera komparativar analýsur av, um nýggi stigin gevur aðra heildarmynd av fakliga støði næminga.


text:
Sommerlejren og Nordlek 2018
Kunning um Sommerlejren og Nordlek 2018
Sláið Ring hevur
skrivað feløgunum og Ung í Dansi soljóðandi bræv.
Ung í dansi til Sommerlejren og Nordlek.
Komandi summar í juli mánaða verða Nordlek og Sommerlejren hildin í Falun í Svøríki.
Sommerlejren í døgunum 7. - 9. og Nordlek 10. - 15.
Í hesum sambandi hevur nevndin í Sláið Ring gjørt av, at veita limum frá Ung í dansi, stuðul til hesa ferðina.
Vit rokna við, at tey eru við allar dagarnar frá 7. til 15.
Við tað at tað nærum er fulteknað til bussferðina til Norðlek, verður ferðin hjá teimum ungu gjørd við flogfari.
Aldursmarkið til sommerlejren er frá 18 til 25 ár. Tó kunnu tey, ið fylla 18 ár í 2018 eisini koma við.
Luttøkugjaldið hjá Ung í Dansi er sett til kr. 1.500,- fyri hvønn.
Feløgini eru vælkomin at veita stuðul til luttakarar úr egnum felagi.
Tey, sum vilja tekna seg til ferðina ella sum hava spurningar, skulu venda sær til Hildur Kruse Sørensen, tlf. 220659, t-postur: hildurks@hotmail.com
ella Ólavur Syderbø, tlf. 271724, t-postur: olavursyd91@gmail.com
Vit vóna at eini 12 - 15 tekna seg frá Ung í dansi.
Tekningarfreistin er 9. januar 2018.
Sláið Ring
Rasmus Joensen, fm


text:
Í dag gevur Ranchus nýggja sjónbandalagið ”Eat Silk” út. Talan er helst um Føroya fyrsta animeraða videolag.
Tað er trummuspælarin í bólkinum, Jónsvein Mikkelsen, sum í fleiri mánaðir sjálvur hevur teknað tað.
Lagið verður eisini útgivið á violettari vinyl singulplátu.
Hetta er fyrsta staklagið hjá bólkinum síðani fløguútgávuna ”Feeling Like A Caged Lion Pacing Behind One Way Glass” í 2015.
Ranchus eru: Sigmund, Sjúrður Samuelsen, Ólavur á Skipagøtu og Jónsvein Mikkelsen
Um tú veitst okkurt, sum VP ikki veit - skriva so til vp@vp.fo


text: Skála Ítróttarfelag arbeiðir fyri at okkara íðkarar, foreldur og onnur, ið varða av ítróttarfelagnum, fáa eina góða uppliving í fótbóltsumhvørvinum. Í 2008 orðaði Ítróttarsamband Føroya leiðreglur um góðan atburð. Skála Ítróttarfelag tekur undir við leiðreglunum hjá ÍSF, sum m.a. siga, at vit skulu virða hvønn annan, soleiðis at umhvørvið er gott og trygt, og har vit koma saman í gleði. Leiðreglurnar fevna um íðkarar, foreldur, børn, dómarar, hjálparfólk, leiðarar og venjarar. Skála Ítróttarfelag mælir øllum til at lesa leiðreglurnar hjá ÍSF, sum eru at finna her.


text:
19. PARTUR
Hvør er hin trúgvi og skilagóði tænarin?
Beint áðrenn Jesus doyði, tosaði hann við fýra av sínum lærisveinum — Pætur, Jákup, Jóhannes og Andrias. Meðan Jesus segði frá tekninum, sum skuldi vísa, at hann var hjástaddur á síðstu døgum, setti hann ein spurning av alstórum týdningi: „Hvør er so hin trúgvi og skilagóði tænarin, ið húsbóndi hansara hevur sett yvir húsfólk Sítt, at geva teimum at eta í rættari tíð?“ (Matteus 24:3, 45; Markus 13:3, 4) Jesus vissaði lærisveinarnar um, at hann sum „húsbóndi“ teirra fór at velja teir, sum á endans tíð støðugt skuldu tryggja hansara eftirfylgjarum andaliga føði. Hvør skuldi vera hesin tænarin?
Ein lítil bólkur av salvaðum lærisveinum hjá Jesusi. „Tænarin“ er Stýrandi ráðið hjá Jehova vitnum. Hann gevur øllum, sum tilbiðja Jehova, andaliga føði í tøkum tíma. Vit hava tørv á, at hesin trúgvi tænarin heldur fram at geva okkum „ásetta kostin í rættari tíð“. — Lukas 12:42.
Hann syrgir fyri húsi Guds. (1 Timoteus 3:15) Jesus gav tænaranum ta stóru ábyrgdina at standa fyri arbeiðinum, sum jarðiski parturin av samskipan Jehova fremur — at hava materiellu ognir tess um hendur, leiða boðanararbeiðið og syrgja fyri, at vit verða undirvíst í samkomunum. „Trúgvi og skilagóði tænarin“ gevur okkum ta neyðugu andaligu føðina í rættari tíð. Vit fáa hesa føðina í lesnaðinum, vit nýta í boðanini, og í undirvísingini á okkara møtum og stevnum.
Tænarin er trúgvur ímóti bíbilsku sannleikunum og uppgávuni at prædika tey góðu tíðindini, og hann er skilagóður í sambandi við at taka sær av áhugamálum Kristusar á jørðini. (Ápostlasøgan 10:42) Jehova signar arbeiðið við vøkstri og eini ørgrynnu av andaligari føði. — Esaias 60:22; 65:13.
Hvønn valdi Jesus at geva lærisveinunum andaliga føði?
Á hvønn hátt er tænarin trúgvur og skilagóður?


text:
§ 1. Setan
Stk. 1. Hesin sáttmáli fevnir um allar handverkarar, sum arbeiðsgevarar vilja seta við fastari løn.
Stk. 2. Arbeiðsgevarar, sum longu hava fastlønarsáttmála við handverkara, tá ið hesin sáttmáli kemur í gildi, kunnu alsamt nýta sín sáttmála, men teir handverkarar, ið verða settir við fastari løn eftir 1.oktober 1991, skulu setast eftir hesum sáttmála.
Stk. 3. Setanarprógv verða givin sambært løgtingslóg um setanarprógv.
§ 2. Løn
Stk. 1. Handverkarar settir eftir fastlønarsáttmálanum fáa eina løn, sum minst er galdandi sveinaløn í høvuðssáttmálanum ganga við mánatímatalinum á 173,33 tímar. Tað er annars upp til partarnar at finna eina hóskandi løn.
Stk. 2. Fyri starvsfólk sett innan 1. oktober 2007 er galdandi, at gjørdar avtalur millum handverkara og meistara ikki mugu gerast verri orsaka av hesari avtalu. Broytingar í slíkum avtalum skulu tí varslast við uppsagnarfreist.
Stk. 3. Tann í stk. 1 ásetta løn er treytað av fullari arbeiðstíð, t.e. 40 tímar um vikuna.
Stk. 4. Fyri handverkarar við niðursettari arbeiðstíð verður lønin roknað lutfalsliga í mun til niðursetta tímatalið.
§ 3. Yvirtíðarløn
Stk. 1. Fyri yvirtíðararbeiði verður goldin yvirtíðarløn eftir § 20 í sáttmálanum um tímalønir millum handverkara- og meistarafelagið.
Stk. 2. Handverkari við niðursettari arbeiðstíð fær bert yvirtíðargjald fyri arbeiði aftaná fult dagsarbeiði.
Stk. 3. Er arbeiðstíðin t.d. 30 tímar um vikuna, og arbeitt verður ein dag í 9 tímar, verður eykalønin: Vanlig handverkara tímaløn fyri 2 tímar, og yvirtíðarløn sambært stk. 1 í hesi grein fyri 1 tíma.
§ 4. Avspassering
Yvirtími, sum er út yvir 40 tíma viku, sum verður avspákaður, skal avspákast í mun til virði á honum
§ 5. Tænastuferðir
Arbeiðsgevarin rindar allar útreiðslur í sambandi við tænastuferðir.
§ 6. Fastir frídagar
1. mai er heilur frídagur. Flaggdagur, grundlógardagur, 1.november og jólaaftan eru frídagar aftan á kl.12.
§ 7. Frítíðarreglur
Frítíð verður veitt handverkara eftir løgtingslóg nr. 30 frá 7. apríl 1986 um frítíð við løn.
§ 8. Farloyvi o.a.
Stk. 1. Handverkari skal verða loyvt at fáa farloyvi uttan løn, um so er, at tað ikki stríðir ímóti áhugamálum arbeiðsgevarans.
Stk. 2. Tá ið álitisfólk søkja um at sleppa á álitismannaskeið, eigur arbeiðsgevarin at viðgera slíkar umsóknir við vælvild. Sama er galdandi fyri nevndarlimir í handverkarafeløgum.
§ 9. Barnsferð
Stk. 1. Handverkari, ið er við barn, eigur at siga arbeiðsgevaranum frá 3 mánaðir, áðrenn hon væntar sær at eiga. Ger hon ikki tað, kann arbeiðsgevarin siga henni upp frá tí degi, hon gerst óarbeiðsfør.
§ 10. Reglur fyri sjúkraløn, eftirsituløn o.a.
Stk. 1. Sjúka
Viðvíkjandi løn undir sjúkralegu, eftirsituløn o.a. verða reglurnar í løgtingslóg nr. 13 frá 30. mars 1958 um starvsmenn at galda.
§ 11. Uppsøgn
Stk. 1. Starvsavtala kann sigast upp til uppathald við einum mánaða freist til tann fyrsta í einum mánaða, uttan so at avtala er, at arbeiðið er bert fyribils ella sum roynd, og at hesi arbeiðsviðurskifti vara ikki longur enn 3 mánaðir.
Eftir 2 ára starvstíð kann starvsavtala sigast upp við 3 mánaða freist.
Eftir 5 ára starvstíð kann starvsavtala sigast upp við 4 mánaða freist.
Fyri handverkarar settar í starv innan 1. oktober 2005 eru reglurnar í løgtingslóg nr. 13 frá 30. mars 1958 um starvsmenn galdandi.
Stk. 2. Uppsagnartíðin frá handverkara síðu er leypandi mánaði + 1 mánaða.
§ 12. Útbúgvingargrunnur
Til útbúgvingar- og eftirútbúgvingar av handverkarum og handverksmeistarum gjalda handverkarar og handverksmeistarar hvør 10 oyru í grunn av hvørjum arbeiðstíma.
§ 13. Eftirlønargrunnur
Frá 1. oktober 2007 rinda meistararnir 11% av lønini í ein eftirlønargrunn hjá Føroya Handverkarafelag ella Landsfelag Handverkaranna. 1. oktober 2008 hækkar gjaldið við 1% til 12%. 1. oktober 2009 hækkar gjaldið við 1% til 13%.
§ 14. Seravtalur
Í sáttmálatíðini skal vera møguligt at gera seravtalur millum Føroya Arbeiðsgevarafelag/Føroya Handverksmeistarafelag og Føroya Handverkarafelag/Landsfelag Handverkaranna.
§ 15. Gildi sáttmálans
Hesin sáttmáli hevur gildi frá 1. oktober 2014, og kann uppsigast av báðum pørtum við 2 mánaða fráboðan, tó í fyrsta lagi at fara úr gildi tann 1. oktober 2016.
Protokollat um sáttmála um frálandavinnu:
Partarnir eru samdir um at taka upp samráðingar um ein sáttmála fyri handverkarar, sum arbeiða í frálandavinnu á føroyska landgrunninum.
Miðað verður ímóti, at hetta arbeiði er liðugt 1. juni 2015.


text:
Filmsupptøkur av eldri fólkum í Sandavági.
Sandavágur er frá náttúrðurnar hond brimpláss, og tí illa egna sum atløgupláss hjá skipum.
Hetta hevur tó ongantíð forða monnum og kvinnum at gera íløgur í skip og virkir.
Í grannabygdini eru møguleikarnir til atløgubryggju munandi betri og hevur Miðvágur tí verið nýttur sum atløgupláss hjá skipum úr báðum bygdunum.
Og hava bygdirnar Miðvágur og Sandavágur í felag útbygt havnalagi í Miðvági.
Eisini vóru tað stavnamenn úr báðum bygdunum í stovnaðu flakavirkið Snarfrost fyrst í 1970-unum.
Takk til Jens Paula Heinesen og Elin Brimheim Heinesen fyri orð og lag í filmsupptøku.


text:
Deildarstjóraskifti á SEV
Heri Mortensen hevur í dag sín fyrsta arbeiðsdag sum deildarstjóri fyri framleiðsluni hjá SEV, eftir at nevndin herfyri setti hann í hetta starvið.
Nýggi deildarstjórin tekur við eftir Anders Nedergaard-Hansen, sum hevur valt at fara á pensjón. Anders Nedergaard-Hansen hevur starvast hjá SEV síðani 1986, tá hann var settur í starv sum verkmeistari á Fossáverkinum. Anders Nedergaard-Hansen hevði eisini onnur leiðandi størv innan elframleiðsluna, áðrenn hann gjørdist deildarstjóri.
Heri Mortensen kemur úr einum starvi sum verkætlanarleiðari hjá elfelagnum, sum hann hevur røkt síðani fjør summar. Hann hevur eisini áður starvast sum verkfrøðingur hjá SEV árini 2005-2011.
Heri Mortensen hevur drúgvar royndir og hollar førleikar innan allar partar av elframleiðsluni. Hann var útbúgvin sterkstreymsverkfrøðingur á Århus Ingeniørhøjskole í 1994.
Eftir lokna útbúgving starvaðist Heri Mortensen sum verkfrøðingur í Danmark, og eftir tað – 1999 til 2005 – hevði hann egna elinnleggjarafyritøku í Føroyum, sum einamest arbeiddi fyri ídnaðarvirkir og aðrar stórar fyritøkur.
Árini 2011 til 2016 arbeiddi Heri Mortensen í norsku oljuvinnuni, umframt at hann eitt stutt skifti var tekniskur leiðari hjá Vágs kommunu.


text:
Leygardagin 8. juli skipar B36 á fjórða sinni fyri Summar Cup í fótbólti. Undirtøkan hevur verið støðugt vaksandi, og í fjør vóru ikki færri enn 100 lið tilmeldað
Talan er um størsta einstaka fótbóltstiltakið her á landi, tá B36 í juli mánaða skipar fyri ársins útgávu av Summar Cup. Hetta er fjórða árið, at kappingin verður fyriskipað, og talið av luttakandi liðum er økt ár um ár.
- Vit gleðast um, at føroyingar veruliga hava tikið hetta tiltaki til sín og at hetta er blivin ein fastur partur av føroyska summarinum, siga fyriskiparnir.
Kappingin verður sett um morgunin og so eru dystir allan dagin. Aftrat sjálvari fótbóltskappingini er eisini hoppiborg, freestyle fótbóltur, FIFA17, bowling og svimjing á skránni.
- Vit vóna, at undirtøkan verður eins góð og í fjør 2016, tá eini 700 børn luttóku í tiltakinum, verður sagt úr B36.
Børn frá U6 til U14 kunnu luttaka í kappingini, ið verður hildin í Gundadali og á Tórsvølli.
Les meira um kappingina og melda til á www.summarcup.fo.


text:
Lóg felagsins
Handilsvinnufelagið hevur til endamáls at savna føroyska handilsvinnu í ein vinnufelagsskap at útinna felags áhugamál.
Í virki sínum skal felagið skipa fyri felags menning í vinnugreinini, bæði í virkjunum, og av teimum karmum virkað verður undir. Millum limirnar skal felagið stuðla undir samskifti og førleikamenning, og úteftir virka sum felags málgagn mótvegis myndugleikum, stovnum og aðrari vinnu, herundir.
- Menna og ávirka útbúgvingarskipanina fyri handilsvinnuna
- Betra um rekrutering av arbeiðsmegi til vinnugreinina
- Menna handilsvinnu gjøgnum kunning og skeið
- Greina og vísa á týdningin av handislvinnuni
- Ávirka og menna karmarnar fyri at reka handilsvinnu
- Hoyring av lóggávu
- Lobbyvirksemi
Birita Johansen, ráðgevi


text:
Svimjidraktframleiðarin Blueseventy kunngjørdi í dag á bloggu síni, at tey hava vunnið eina kæru mótvegis FINA, so at tað nú aftur er loyvt at brúka ‘superdraktir’. Tey eru sjálvsagt ógvuliga fegin um avgerðina, og hava ‘i dagens anledning’ givið út nøkur nýggj model av draktunum frá í 2009, sum ikki bara eru ‘superdraktir’, men faktiskt ‘superhetjudraktir’.
Kappingarneytin TYR svarar sambært CollegeSwimming.com aftur við eini serligari spray-on-drakt, sum neyðturviliga leggur seg heilt ekstremt tætt at svimjaranum, og tískil gevur eyka góðan stabilitet av miðjuni, og kompressión av vøddunum. Hon vaskast av aftur eftir svimjing, og nokk av somu orsøk ráða tey ikki til at man nýtir hana á strekkjum yvir 25 kilometrar.
Men hetta er kanska alt líka mikið, tí sambært SwimNews.com hevur FINA ikki bara bakkað viðvíkjandi superdraktunum, men fer nú heilt aftur til at loyva bæði fitjum, hondplátum og keyluskapaðar hettur. Startskamlar verða broyttir so at ryggsvimjarar kunnu byrja á búkinum, og stuttir svimjarar fara í framtíðini at kunna loyva sær at við skurðviðgerð at leingja um limirnar, til at standa seg betur í kappingini.
Men eisini tað kann nokk gera tað sama, í øllum førum fyri kvinnur her í Føroyum. Tí ífall at tað í síðsta enda er svimjarin inni í útgerðini sum ger arbeiðið, so hevur Fuglafjarðar Svimjifelag í øllum førum styrkt seg ríkiliga, nú tey sambært tíðindaskrivi í dag hava skrivað sáttmála við sjálva Jeanette Ottesen, at svimja fyri felagið teir komandi 6 mánaðarnar, íroknað FM.


text:
Talgildur Samleiki
Les Talgildi Samleikin - Karmar um útboð
Í viðfesta skrivi omanfyri verða yvirskipaðu karmarnir viðvíkjandi útboðnum av Talgilda Samleikanum lýstir. Fyrsti parturin lýsir grundarlagið fyri at verkseta Talgilda Samleikan, síðani verður greitt frá sjálvari útbjóðingargongdini og krøvunum, ið verða sett áhugaðu veitarum av Talgilda Samleikanum. Umframt viðfesta skrivið fevnir útbjóðingartilfarið um eitt sáttmálauppskot og viðkomandi fylgiskjøl. Áhugaðir tilboðsveitarar kunnu venda sær til Gjaldstovuna, Talgildu Føroyar, fyri at fáa samlaða útbjóðingartilfarið útvegað. Tað er umráðandi fyri Gjaldstovuna, sum verkætlanareigara, og fyri gongdina í verkætlanini, at tilboðsveitarar seta seg í samband við Gjaldstovuna um møgulig ivamál, so tryggjað verður, at partarnir hava eina felags fatan av innihaldinum og vavinum av sjálvari verkætlanini. Tí verður heitt á tilboðsveitaran um bæði at senda skrivligar spurningar og hava ein virknan leiklut á kunningar- og spurnarfundunum, sum eru lýstir í viðfesta skjali. Tilskilast skal, at hetta útboðið fevnir um sjálvan menningarpartin av Talgilda Samleikanum, meðan rakstrarparturin verður boðin út fyri seg millum undangóðkendar veitarar.


text:
Eftir nærum seks ár sum gísli hevur Johan Gustafsson fyri fyrstu ferð sagt frá um tíðina í Mali har hann sat fangi í oyðimørkini.
Hann var á ferð í Mali tá hann bleiv tikin og burturfluttur, og hóast hann royndi at flýggja bleiv hann fangaður aftur.
- At enda konverteraði eg til islam fyri at sleppa við lívinum, greiddi hann svenskum miðlum frá, tá hann í dag fyri fyrstu ferð tosaði um tíðina sum fangi hjá al-Qaeda, eftir at hann varð leyslatin í juni.
Johan Gustafsson væntaði fleiri ferðir, at síðsta løtan var komin.
Yvirgangsfelagsskapurin kravdi at fáa 200 milliónir svenskar krónur sum loysigjald, men sambært Aftonbladet hevur svenski staturin ikki goldið nakað.
Um tú veitst okkurt, sum VP ikki veit - skriva so til vp@vp.fo


text:
Jim Sonni Guttesen, formaður, og Jón Krosslá Poulsen.
Jón Krosslá Poulsen til 07 Vestur
07 Vestur kunngerð í kvøld, á 10-ára degi felagsins, at sáttmáli júst er skrivaður við Jón Krosslá Poulsen, sum sostatt flytir vestur at spæla komandi ár, og verður partur av EFFO-hópinum hjá nýggja venjaranum, Paula Poulsen.
29-ára gamli áloyparin hevur drúgvar royndir í føroyskum toppfótbólti og verður roknaður sum ein veruligur fongur í Vágum. Umframt royndir hevur Jón altíð skotið mál, og í ár fekk hann meira enn ein fjórðing av málunum hjá suðringum.
Jón Krosslá Poulsen spældi farna kappingarárið fyri samanlagda suðuroyarliðið. Í fjør leikti hann fyri Víking, men hevur annars verið mest at síggja í feløgunum úr Suðuroy, FC Suðuroy og VB/Sumba, undantikið eitt ár í HB. Hann hevur spælt fleiri enn 200 dystir í meistaradeildini og skotið 48 mál.
Hjartaliga væl komin vestur, ella norður, kanska, Jón. Vit gleða okkum at síggja teg í svarta búnanum!
Komandi dystir
Betri-deildin, 20. jan. kl. 11:00
07 Vestur - Skála Útsett
(Venjingardystur)
FUTSAL
GU12, 20. jan. kl. 11:50 (Argir)
DU12, 21. jan. kl. 13:00 (Argir)
GU14, 21. jan. kl. 18:25 (Argir)
Fleiri
Stigatalvan
Málskjúttar


text:
Limaviðurskifti
Limagjaldið fyri 2017 má gjaldast nú, áðrenn kappingin byrjar!
Tá limagjaldið er goldið, hevur tú rætt til:
1) at luttaka í venjingunum hjá HB við góðum venjarum
2) at verða skrásettur sum leikari í HB og luttaka í kappingum
3) at fáa dystarklæðir frá HB í sambandi við úttøku
4) at verða tryggjað/ur í tryggingarskipanini hjá ÍSF móti skaða - eisini undir venjing
5) at fáa ferðaseðar til SSL gjøgnum felagið
6) at sleppa at luttaka í tiltøkum, hugnaløtum o.ø., ið felagið skipar fyri
7) at atkvøða á aðalfundinum um tú ert fylt/ur 16 ár
8) at stilla upp til nevndarval um tú ert fylt/ur 18 ár
Limagjaldið kann gjaldast við gjaldskorti ella kontantum. Harumframt ber eisini til at gjalda limagjaldið við bankaflyting (6460-2203156 ella 9181-1851251)
Niðanfyri er eitt yvirlit yvir teir ymisku limabólkarnar.
Um ivamál eru, ber til at seta seg í samband við skrivstovuna hjá HB á 781904, ella at skriva til hb(kurla)hb.fo.
Bólkur og limagjald
Systkinaavsláttur
Avsláttur verður latin foreldrum við fleiri íðkandi børnum í felagnum, fyrsta barni rindar fult gjald, síðani verður avsláttur latin kr. 200 pr. barn.
Goymið limagjaldskvittanina
Felagið heitir á allar limir sínar um at goyma kvittanina uppá goldið limagjald, tí hetta er einasta váttan, ið felagið góðtekur, um ivamál seinni stinga seg upp, hvørt limagjaldið er goldið ella ikki - eisini fyri undanfarin ár. Hetta ger seg serliga galdandi fyri íðkandi limir, sum av einhvørjari orsøk ynskja at skifta felag. Í tílíkum førum tilskilar HB sær rætt til at krevja inn gamalt ógoldið limagjald 5 ár aftur í tíðina fyri at lata nýggja felagnum spæliloyvið.
Broytingar í limaskapinum
Vinarliga boðið felagnum frá skjótast til ber í samband við:- bústaðarbroyting,- navnabroyting,- nýtt telefonnummar,- um føðingardagurin er skeivt skrásettur,- teldupostur ella um tú ynskir einhvørja broyting í limaskapi tínum, t.d. um tú ikki vilt vera limur meir ella kanska bara hvílandi o.s.fr. Hetta er rættuliga umráðandi og sparir aloftast bæði felagnum, tær og foreldrunum mangt - óneyðugt - stríð (og pengar). Takk fyri ómakin.
Fyri at leika fótbólt við HB (tvs. dystir í almennari kapping undir FSF), krevst spæliloyvi frá FSF. Hetta er galdandi fyri allar leikarar heilt frá teimum vaksnu til smápiltar/pinkur. Tað er av stórum týdningi, at hesi viðurskifti koma í rætt lag, áðrenn dystur verður leiktur. Reglan er vanliga henda:
1) Flytir tú úr øðrum felag í Føroyum (ella úr amatørfelag í útlondum) til HB, mást tú tryggja tær, at tú einki skyldar (tvs. limagjald) í gamla felagnum. Tú kanst ikki leika við HB, áðrenn tú hevur avgreitt málið við gamla felagið.
2) Flytir tú úr HB í annað felag, er tað sama galdandi.
3) Ert tú ikki skrásettur fyrr hjá nøkrum felag og ynskir at leika dystir fyri HB, so skal HB melda teg til kappingina (til FSF) og biðja um loyvisbræv.
Annars er altíð best at spyrja seg fyri hjá felagnum í góðari tíð.
Reglugerð fyri áhugaleikarar
Á heimasíðu FSFs finst ein Reglugerð fyri áhugaleikarar í sambandi við at skifta felag. Hetta er týdningarmikil lesnaður, sum vit avgjørt mæla øllum leikarum og avvarandi at lesa.


text:
ÍSF faldari: Tann óhoyrdi ágangurin
ÍSF hevur gjørt ein faldara um kynsligan ágang í ítróttarfeløgum.
Kynsligur ágangur í føroysku ítróttafeløgunum er kanska ikki hugaliga evni at viðgera.
Tað er tó ein sannroynd, at slíkur ágangur móti børnum og ungum kann koma fyri í øllum feløgum. Hóast vit sum ítróttaleiðarar hava ilt við at trúgva, at slíkt hendir í okkara egna felagi, so mugu vit vera opin fyri, at kynsligur ágangur tíverri kann koma fyri í øllum feløgum, og at tað tí er partur av okkara ábyrgd at verja børn og ung móti slíkum ágangi.
Ítróttasamband Føroya hevur tí í samstarvi við Danmarks Idrætsforbund tilevnað hendan bóklingin, fyri at
- feløg skulu vera ansin og geva gætur, at kynsligur ágangur kann koma fyri
- eggja feløgum at tosa um, hvussu vit kunnu fyribyrgja kynsligum ágangi
- fortelja venjarum, leiðbeinarum og leiðarum, hvat kann verða gjørt, um illgruni er um kynsligan ágang
- upplýsa um hvørjar lógarreglur eru galdandi viðvíkjandi kynsligum sambandi við børn og ung
Tað er mítt ynski og mín vón, at bóklingurin kann hjálpa feløgunum í teirra arbeiði at forða kynsligum ágangi á børn og ung í ítróttini.
Elin Heðinsdóttir Joensen
ÍSF forseti
Leinki til faldaran (PDF):
https://isf.fo/wp-content/uploads/2017/10/2017-10-24-%C3%8DSF-%C3%93hoyrdi-%C3%A1gangurin-web.pdf


text:
Kris Kristofferson
Kristoffer "Kris" Kristofferson (* 22. juni 1936) er ein amerikanskur tónleikari, sjónleikari og sangskrivari. Hann er kendur fyri hitt sum "Me and Bobby McGee", "For the Good Times", "Sunday Mornin' Comin' Down", og "Help Me Make It Through the Night". Umframt at vera tónleikari og sangskrivari, hevur Kristofferson eisini fingist við sjónleik.
Kris Kristofferson hevði konsert í Ítróttarhøllini á Hálsi tann 1. apríl 2007. Kristofferson var eisini í Føroyum í 2016 í samband við eina konsert í Norðurlandahúsinum 1. september. Kris Kristofferson er ákærdur fyri at hava smuglað rúsevni til Føroya, tá ið hann kom til landið í august mánað 2016.[1]
Í 2013 sang hann duet við Hallur Joensen á fløguni hjá Hallur: Hallur with Stars and Legends.


text:
Um felagið
Bóndafelag Føroya er fakfelagið hjá bóndum í Føroyum. Felagið varð stovnað í 1957, av nøkrum festibóndum, sum meintu, at tað bleiv gjørt ov lítið til tess at virka fyri betri umstøðum hjá bóndum, serstakliga var tað prísirnir á vørunum bóndurnir virkaðu, sum felagið skuldi arbeiða fyri at fáa betri. Hesir menn vístu eisini á, at tað er neyðugt at standa saman og arbeiða sum ein maður í staðin fyri at royna sum best hvør í sínum lagi.
Stovnandi fundur var hildin 12. juni 1957. Tað vóru Páll Patursson úr Kirkjubø, Sámal Jákup Egholm úr Streymnesi og Petur á Heygum úr Vestmanna, sum saman við Sigurdi Joensen, sakførara tóku stig til at stovna eitt felag fyri kongsbóndur, sum tað tá var. Mikudagin 16. juli var stovnandi aðalfundur hildin í Havnar Klubba, har 39 kongsbóndur vóru møttir.
Fyrsta nevnd felagsins var:
Petur á Heygum, formaður
Tummas Reinert, næstformaður
Páll Patursson, nevndarlimur
Per Húsgarð, nevndarlimur
Dánjal Jákup Mortensen, nevndarlimur
Formenn felagsins hava verið:
Petur á Heygum, Vestmanna 1957 - 1964, 7 ár
Óla Krisjan Debess, Oyrareingir 1965 - 1987, 23 ár
Páll Patursson (Y), Kirkjubø 1987 - 1996, 9 ár
Bjørn Patursson, Koltri 1996 - des. 2008, 12 ár
Anna Rubeksen, Velbastaður 2008 - 2013, 5 ár
Í nevndini sita:
Sigert Patursson, Vatnaskarðar, Hoyvík, formaður
Eynar Martin Kjærbo, Skálavík, næstformaður
Mourits Sørensen, Streymnes, nevndarlimur
Dánjal Petur Muller, Kvívík, nevndarlimur
Heini á Heygum, Vestmanna, nevndarlimur
Eyðfinnur í Búðini, Velbastaður, nevndarlimur
Tiltakslimir eru:
Jóhan Jógvansson, Saksun, 1. tiltakslimur
Mortan Joensen, Fuglafjørður, 2. nevndarlimur
Í dag er reglugerð felagsins broytt soleiðis, at felagið hevur tvinni sløg av limum. Virkandi limir eru øll, sum verða mett at hava landbúnað sum høvuðsvinnu sína, og áhugalimir kunnu verða til dømis hjúnaðarfelagi, tilstundandi og fráfarnir bóndur, eins og feløg og stovnar sum hava áhuga í landbúnaðinum, sí annars aðrastaðni á síðuni um limaskap og endamál felagsins undir reglugerðini.


text:
Nógvir føroyingar taka hægri útbúgving, men nógv bendir á, at ov fá størv eru til tey, ið venda aftur til Føroya aftan á loknan lestur. Akademikarar, serliga humanistar, enda í óviðkomandi størvum ella blíva sjálvstøðugt vinnurekandi.
- Arbeiði er til næstan allar hendur, segði løgmaður í ólavsøkurøðini herfyri.
Hetta er ivaleyst satt, og arbeiðsloysið í landinum sum heild er lágt. Men hjá nógvum føroyskum akademikarum eru tað ótryggir gerandisdagar, tíðaravmarkað størv og niðursett tíð, ið er veruleikin. Ofta enda akademikarar í størvum, ið eru lítið ella als ikki viðkomandi í mun til teirra útbúgving, ella eisini enda teir við at fara uttanlands at leita eftir arbeiði.
Dimmalætting hevur tosað við tveir akademikarar, ið greiða frá um sínar royndir á føroyska arbeiðsmarknaðinum. Teirra søgur benda á, at lítið samsvar er millum hvussu nógvir føroyingar taka hægri útbúgving, og hvussu nógv størv eru til tey á arbeiðsmarknaðinum.
Hinvegin metir Magistarafelag Føroya, fakfelagið fyri fólk við akademiskari útbúgving á bachelor-støði ella hægri, at støðan ikki er nógv øðrvísi í Føroyum, enn hon er aðrastaðni.
Lesið meira um evnið í blaðnum hetta vikuskiftið


text:
Bólkurin hevur so at siga onga ávirkan á, hvussu játtanin verður brúkt. Tað er latið upp í hendurnar á tveimum ráðgevum og landsstýriskvinnuna.
Hetta sigur Regin W. Dalsgaard, sum hevur tikið seg úr stýrisbólkinum, ið skal eitast at taka sær av 1,5 millión krónum, ið eru játtaðar til føroyska filmslist.
- Stýrisbólkurin virkar meira sum eitt fikublað hjá politiska myndugleikanum, at játtanin verður brúkt rætt. Í veruleikanum hava vit onga ávirkan, tí tað eru tveir ráðgevar, sum saman við landsstýriskvinnuni gera av, hvør fær pengar. Hetta kann skjótt elva til illgitingar um, at pengarnir verða býttir politiskt, og tað er óheppið, sigur Regin W. Dalsgaard.
Les meira í seinastu Dimmalætting um málið.


text:
BØRN
Sunnudagsskúli er hvønn sunnudag kl. 12.00 til 13.00.
Fyrstu løtuna eru vit øll saman og syngja og luta ymiskt. Til dømis hava børnini eina ferð um mánaðin innsavning til Shanti, sum er eitt barnaheim í Indien. Síðani fara vit í flokkarnar, har vit hoyra søgur og annað, sum hóska til aldurin hjá børnunum.
Flokkarnir eru:
Pluto: upp til og við 5 ár
Mars: frá 6 ár til og við 2. flokk
Neptun: frá 3. til 5. flokk
Jupiter: frá 6. flokki og uppeftir
Verið hjartaliga vælkomin í sunnudagsskúla
Hebron á Facebook: http://www.facebook.com/groups/258695432408
Fyrsta sunnudag í hvørjum mánaði hava børnini møguleika at geva pening til innsavning til Barnaheimið Shanti í India, sum sunnudagsskúlin í Hebron stuðlar. - Les meira um barnaheimið Shanti undir - Vit stuðla


text:
• Battarí
• Allur kemiskur lútur
• Plantu- og djóraeitur
• Kyksilvur burturkast
• Sýrur, basur o.s.fr.
Hvar kann tað latast inn?
Privat: Í tann reyða IRF posan.
Vinna og kommunur: Eftir avtalu við IRF
Hvar fer tað?
Burturkastið verður væl skilt og sett, dunk fyri dunk, í serstakar tunnur, og flutt uttanlands til umhvørvisliga viðgerð.
Av tí vandamikla burturkastinum verður ein partur brendur á serútgjørdum brennistøðum, ið brenna við serliga høgum hita. Á henda hátt verður dálkandi burturkastið gjørt óskaðiligt.
Ein annar partur verður kemiskt viðgjørdur, meðan seinasti parturin verður goymdur á serútgjørdum økjum, har tað ikki kann elva til dálking, t.d. í niðurløgdum minum. Ein minni partur, so sum kyksilvur og battarí, verða endurnýtt.
IRF er altjóða ISO 14001:2015 góðkent til handfaring av vandamiklum burturkasti.


text:
- Publiceret den 15 august 2016
- Víst: 1627
Í gjár - 14.08.16 - var "kirkjugongd" í Gjónni. Leygardag kundi tú av og fáa spurningin: "Fert tú í kirkju í morgin?" Hendan leygardagin fekk eg tó hendan spurningin frá einum eldri (gomlumJ) manni: "Fert tú í Gjónna í morgin?" "Ja, eg ætli mær í Gjónna," svaraði eg. Lýst var í miðlunum við gudstænastu í Gjónni, og tað er ikki hvønndagskostur. Tað er annars púra vanligt at hoyra í miðlunum, at nú hevur hann ella hon (ella tey) skrivað søgu, tí eitthvørt er gjørt (framt), sum víkur frá tí hvønndagsliga. Ikki dugi eg at meta um, hvørt prestarnir Bergtórur og Emil koma í søgubøkurnar av hesi gudstænastuni, ið teir skipaðu fyri, men søgulig er hon í tann mun, at eingin veit at siga frá um nakra aðra gudstænastu í Gjónni. Tað var alt stak væl fyriskipað. Vestmanna Sangkór - við sínum vakra sangi - setti serligan dám á løtuna. Emil, prestur, stóð fyri tí liturgiska partinum, og tað var Bergtórur, prestur, ið prædikaði.
Emil og Bergtórur
Mær dámdi prædikuna væl, tað rungaðu mong góð orð í Gjónni. Prestur kom m.a. inn á Guds skapanarverk - nátúruna - og at vit í dag vóru komin saman undir eini altartalvu, ið einki listafólk var ført fyri at gera. Ljóðviðurskiftini vóru framúr góð, so tað hoyrdist líka væl uppi á Gjónni sum í Gjónni. Ikki haldi eg, at nakar hevði droymt um, at so nógv fólk fór at koma til Gjáar hendan dagin. 270 sangbløð vórðu býtt út - og tað var ikki nokk - so tað sigur mær so mikið, at siga vit umleið 300 fólk, so er hetta ikki eitt skot út í tóman heim. Tað var nógv fólk á Gjónni - trappurnar vóru fullar - og nógv fólk í Gjónni. Fólk sat í øllum trappununum, á Fløttinum, Uppi í Øskuni, á Niðaru Kleiv, á Oyndfjarðarkleivini, í Ljóshelli, í teimum báðum bátunum ("Falkinum" og "Biritu"), ið stóðu í Gjónni, og vestmenningarnar hildu seg á Rugkleivini, ið prestarnir nevndu fyri "inni í kóri". Tað var hugnaligt at síggja allan skaran - og vera ein partur av honum. - Nei, eg havi ikki gloymt at siga, hvussu veðrið var. Tað kundi ikki verið betri. Turt, stilt, lýtt --- og onkur sólstrála eisini. Samanumtikið var hetta ein góð, gevandi og hátíðarlig løta, ið kanska verður endurtikin at ári - livst so spyrst. Fyrireikararnir, Bergtórur og Emil eiga tøkk uppiborna.
(tað eru nógvar myndir í myndasavninum).


text:
Granskingarráðið lýsir nú á heimasíðu sínari eftir umsóknum um stuðul, so fyritøkur kunnu seta ein vinnu-ph.d. í starv. Endamálið við hesum er at gera tað lættari hjá fyritøkum at seta ein ph.d., t.d. at menna vørur ella tænastur ella at loysa ein ítøkiligan trupulleika. Knappar 3 mió kr. eru tøkar at luta út til 2-3 verkætlanir.
Fyri at fyritøkur ikki óneyðugt skulu brúka ov nógva tíð uppá umsóknina, er umsóknarumfarið býtt í tveir partar. Í fyrra umfarinum skal sjálvt hugskotið lýsast, við dent á nyttuvirðið í verkætlanini. Umsóknarfreistin til fyrra umfarið er 1. mars 2018.
Tær bestu umsóknirnar verða síðani bjóðaðar við til eitt seinni umfar, har ein meira fullfíggjað lýsing skal gerast av verkætlanini.
Tað ber til at lesa meira um skipanina á heimasíðuni hjá granskingarráðnum, ella við at trýsta her.


text:
af TT » tors 01.12.2011 09:12
Det er lykkedes at finde den bekendtgørelse hvormed vantepladerne med FØ ble indført:
KUNNGERÐ um KENNINGARMERKI Á MOTORAKFØRUM, IÐ SKRÁSETT ERU Í FØROYUM
Sambært kunngerð nr. 321 fyri Føroyar frá 29. november 1930 um motorakfør, V. A., hevur landsstýrið góðkent, at motorakfør, ið skrásett eru í Føroyum, eftir henda dag fáa nummarspjøldur við kenningarstøvunum „FØ“ framman fyri nummarinum sjálvum í staðin fyri tey spjøldur, sum nú eru nýtt.
Til tess at lætta um umskiftið fáa tey nýggju nummarspøldrini nummør frá nr. 800 og uppeftir.
Skyldan til at seta tey nýggju spjøldrini á tekur fyrst við, tá ið akfar verður nýskrásett, skrásett umaftur, av ti at tað skiftir ánara, og tá ið spjøldur verða umskift, tí tey eru skalað eller mist burtur; tó tekur henda skylda við beinan vegin viðvíkjandi motorakførum, sum ætlað er at flyta út úr Føroyum, og tey ikki eru strikað av motorskránni her. Hvørjum ánara av motorakfari er tó frítt at skifta tey gomlu nummarspjøldrini við nýggj, sjálvt um eingin af áðurnevndu grundum er til. – Tá ið umskift verður, skal altíð verða latið ella sent landfútanum:
1) tey gomlu nummarspjøldrini,
2) tryggingarskjalidð og
3) 8 kr. i ágávu fyri hvørju spjøldir.
FØROYA LANDSSTÝRI, tann 13. september 1949
A. SAMUELSEN
Løgmaður
/ Kr. Djurhuus
Som det fremgår, begyndte FØ-numrene fra 800 og op. Mon 1000-serien har været en særlig serie til lastbiler og busser, eller er det bare et tilfælde?
Den senere vanteløse plade Fø 620 viser at numrene under 800 har været taget i brug igen.


text:
Áki Bertholdsen 16.02.2017 (21:13)
Norðlýsið fingið nýggjar eigarar
Lokalblaðið í Norðoyggjum hevur nú fingið nýggjar eigarar. Á tíðindafundi í Norðlýsinum í kvøld varð boðað frá, at Jóhann Lützen, Palli Skorheim og Jóannes Skorheim hava keypt Norðlýsið.
Tann fyrsti er fyrrverandi býráðslimur í Klaksvík og hinir báðir eru ávikavist beiggi og pápi borgarstjóran, Jógvan Skorheim.
Teir siga, at Norðlýsið verður framvegis røddin hjá teimum, sum búgva uttanfyri høvuðstaðin
Á myndini eru tveir av nýggju eigarunum, Palli Skorheim og Jóhann Lützen, ávikavist ytst og næstytst vinstrumegin
Mynd: Dávur Winther
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
- Tíðindi, mentan og ítróttur
Tjóðveldi og Framsókn víkja frá grundprinsippum
Tak niður
Tað lekur framhaldandi millum løgtingið og býráðssalin á Vaglinum í Havn.
Sonja Jógvansdóttir, uttanflokka tingkvina, sum er avgeraðandi atkvøðan hjá sitandi samgongu í løgtinginum, blandar seg nú eisini upp í stríðið um borgarstjórasessin í Havn.
Í einum hvassorðaðum innleggi á Facebook hevur tingkvinnan at Tjóðveldi og Framsókn fyri at svíkja síni grundprinsippir um eitt frælst og frílynt samfelag við at peika á Anniku Olsen úr Fólkaflokkinum sum borgarstjóra, sum í verki hevur víst, at hon er ímóti, at samkynd verða javnsett við aðrar borgarar.
Sí eisini


text:
Jesus nýtti teknmál
21.06.2017 - 08:52 - Ásbjørn Jacobsen
Andakt: Jesus segði við hin deyva mannin:”Effata!” – tað er: Opna teg! Og oyru hansara opnaðust, og við tað sama losnaði tunguband hansara, og hann talaði raðið. Mark. 7,34-35.
Í fyrstu syftu tykist Jesus at fara undarliga at í viðgerðini av tí deyva manninum.
Sagt verður, at hann stakk fingrarnar í oyru hansara og spýtti og nam við tungu hansara.
Og so var hetta tó ikki so undarligt kortini, tí Jesus nýtti teknmál – eins og fólk nýta teknmál nú á døgum til tess at koma í samband við hin deyva.
Við at stinga fingurin í oyru mansins, vildi hann siga honum, at hann vildi opna tey. Við at nema við tungu hansara vildi hann siga honum, at hann vildi loysa tunguband hansara, so at hann eisini kundi tala.
Men hvat skuldi tað til at spýta? Til tað er at siga, at spýtt hevði ein stóran leiklut í fornaldar læknakynstri og hildið varð, at tað grøddi.
Men til eru fleir sløg av deyvleika. Tað eru í fyrsta lagi tey, sum eru so andaliga deyv, at orð Jesu siga teimum einki. Fyri teimum er tað, sum kirkjan boðar, ikki annað enn innantóm orð.
So eru tað í øðrum lagi onnur, sum eru rættiliga deyv, men hoyra eitt sindur frægari. Tey hoyra tað av Jesu munni, sum tey sjálvi halda er vert at hoyra og lata oyrini aftur fyri restini.
Ella tað er onkur annar, sum hevur brúk fyri tí, sum sagt verður, sum t.d. tá ið presturin hevur sagt eitt ella annað í eini prædiku, kann onkur siga:”Hatta skuldi hann ella hon hoyrt. Spell at hann ella hon ikki var í kirkju í dag!” Orðini raka ikki ein sjálvan, altíð hini. Sjálvur heldur viðkomandi seg uttanfyri sum ein hálvdeyvur áhoyrari.
Men orð Jesu ella ein prædika er ongantíð bara orð til eina mannfjøld, men altíð samstundis eitt orð til hin einstaka.
Í triðja lagi eru menniskju, sum einki hava ímóti at hoyra boðskapin, sum ein boðskap, ið er beinleiðis til teirra. Tey kunnu enntá gerast rørd og nikka játtandi til tað, sum sagt verður. Og so hoyra tey kortini ikki, tí tey hoyra bara orðini, men gera onga roynd at gera hareftir. Tað var bara ein kensluborin løta.
Tí má Jesus javnan nema við oyru okkara og siga:”Effata! – Opna teg”, so at vit fáa oyru, sum veruliga hoyra Guðs orð, og javnan nema við tungu okkara, so at vit fáa tungu, sum kann tala við hann í bøn og lovsyngja honum fyri allar vælgerðir hansara.
Latum okkum øll biðja!
Himmalski faðir! Armir og óverdigir syndarar eru vit, og ikki eru vit verd at lyfta eygum og hondum upp til tín í bøn; men av tí at tú hevur boðið okkum at biðja, vilja vit vera tær lýðin og koma eftir orðum tínum. Vit líta á náðiga lyfti títt, og í Harra várs Jesu Krists navni biðja vit saman við øllum tínum heilagu á jørð, soleiðis sum Jesus Kristus sjálvur hevur lært okkum:
Faðir vár, tú sum ert í himlunum! Heilagt verði navn títt; komi ríki títt; verði vilji tín, sum í himli, so á jørð; gev okkum í dag okkara dagliga breyð; og fyrigev okkum syndir okkara, so sum vit eisini fyrigeva teimum, ið móti okkum synda; og leið okkum ikki í freistingar; men frels okkum frá tí illa; tí at títt er ríkið, valdið og heiðurin um allar ævir! Amen.
Harrans Jesu Krists náði og kærleiki Guðs og samfelag heilaga andans veri við tykkum øllum! Amen.
Emil Olsen, prestur


text:
Feb 24, 2014
Mister Pip eftir Lloyd Jones
Tað yvirskipaða evnið í bókini er, vil eg siga, tað at siga søgur, hvussu søgan kann brúkast, hvussu hugflogið fær flutt teg til eitt betri stað. Endurnýtsla av tekstum er altíð aktuelt, góðir tekstir eldast ikki, og teir brenna ikki, hóast bøkur og fløgur kunna fara upp í royk. Í hesum sambandi komi eg í tankar um kvæðini og sagnir og ævintýr, at duga uttanat er eitt varandi virði, sum vit gáa alt ov lítið um í okkara tíð. Ein sangur, tú hevur lært sum barn, kann ikki fara upp í royk. Hann er í eldvardari boks.
Høvundurin Lloyd Jones (f. 1955) er úr New Zealandi, og hendingar fara fram á Kyrrahavsoynni Bougainville. Ikki visti eg, at fyrrverandi Norðursolomonoyggjar førdu frælsiskríggj í nítiárunum og gjørdust sjálvstøðugar 1997 undir navninum Bougainville við hesum flaggi.
Júst frælsiskrígggið í nítiárunum er baktjaldið í hesi søgu, stjórnarhermenn koma til bygdina at oyðileggja og týna, og uppreistrarmenninir, sum eru teirra egnu dreingir, koma rivnir og skræddir úr frumskóginum. Oyggin verður fyri blokadu, og tey mega hjálpast við, ja ongum.
Í fyrstani hava tey tvær bøkur, Dickensa Great Expectations og Bíbliuna, seinni hava stjórnarhermenninir brent alt, men søgurnar liva framvegis.
Frásøgufólkið er Mathilda, hon er trettan ár, tá ið søgan byrjar og fimtan við søgulok. Mathilda fær eitt heilt serligt samband við Pip og við læraran hjá sær Mr. Watts. Pip – høvuðspersónurin í Great Expectations – er hennara einasti vinur, og Watts er hann, sum letur henni henda vin og henda undurfulla heim. Søgan hjá Dickens er einasta skúlabók tey hava, og øll børnini duga hana uttanat. Tá ið bókin er horvin, endurskapa tey hana í felag, og Mr. Watts lærir tey at finna “sína egnu rødd”.
Mr. Pip/Watts kemur í andsøgn við bíbliutrúnna hjá mammu Mathildu. Hon er ein strong sterk kona, uppvaksin við missionerum og trýr fult og fast upp á helviti, mr. Watts er sera diplomatiskur og fær at enda við hjálp frá Dickens eisini virðing frá henni.
Mr. Watts er einasti hvíti persónur í bygdini, og rasuproblematikkurin er allatíðina ein tráður í søguni. Vit hoyra nakað um forsøguna hjá mr. Watts og nakað um familjuviðurskiftini hjá Mathildu, men bókin er sera einfalt skrivað, ikki fløktar hendingagongdir og nógvar persónssøgur.
Tað serliga við bókini er eisini frásøguhátturin, Mathilda er herlig. Hon og mamma hava eitt trupult, tætt samband, men tónin í bókini er framligur og skemtiligur og frekur. Mathilda er vaksin og farin av oynni, tá ið bókin endar, men Pip er enn hjá henni sum ein trúfastur vinur.
Serstakliga áhugaverd bók úr hinum endanum av verðini, men fast plantað í okkara mentan – saman við Cj´harles Dickens. Ivaleyst er høvundurin uppvaksin við vesturlendskari mentan á Wellington universiteti…..so ja okey postkolonialisma….eingilskmenn í New Zealandi , romantisk ung svørt genta, hvussu relevant er tað hjá henni at samanbera seg við gentleman Pip……. og hvat veit hann um at búgva á Bourgainville í krígstíð, havi ikki kannað alt hatta…so don’t even go there!
Høvundurin Lloyd Jones (f. 1955) er úr New Zealandi, og hendingar fara fram á Kyrrahavsoynni Bougainville. Ikki visti eg, at fyrrverandi Norðursolomonoyggjar førdu frælsiskríggj í nítiárunum og gjørdust sjálvstøðugar 1997 undir navninum Bougainville við hesum flaggi.
Júst frælsiskrígggið í nítiárunum er baktjaldið í hesi søgu, stjórnarhermenn koma til bygdina at oyðileggja og týna, og uppreistrarmenninir, sum eru teirra egnu dreingir, koma rivnir og skræddir úr frumskóginum. Oyggin verður fyri blokadu, og tey mega hjálpast við, ja ongum.
Í fyrstani hava tey tvær bøkur, Dickensa Great Expectations og Bíbliuna, seinni hava stjórnarhermenninir brent alt, men søgurnar liva framvegis.
Frásøgufólkið er Mathilda, hon er trettan ár, tá ið søgan byrjar og fimtan við søgulok. Mathilda fær eitt heilt serligt samband við Pip og við læraran hjá sær Mr. Watts. Pip – høvuðspersónurin í Great Expectations – er hennara einasti vinur, og Watts er hann, sum letur henni henda vin og henda undurfulla heim. Søgan hjá Dickens er einasta skúlabók tey hava, og øll børnini duga hana uttanat. Tá ið bókin er horvin, endurskapa tey hana í felag, og Mr. Watts lærir tey at finna “sína egnu rødd”.
Mr. Pip/Watts kemur í andsøgn við bíbliutrúnna hjá mammu Mathildu. Hon er ein strong sterk kona, uppvaksin við missionerum og trýr fult og fast upp á helviti, mr. Watts er sera diplomatiskur og fær at enda við hjálp frá Dickens eisini virðing frá henni.
Mr. Watts er einasti hvíti persónur í bygdini, og rasuproblematikkurin er allatíðina ein tráður í søguni. Vit hoyra nakað um forsøguna hjá mr. Watts og nakað um familjuviðurskiftini hjá Mathildu, men bókin er sera einfalt skrivað, ikki fløktar hendingagongdir og nógvar persónssøgur.
Tað serliga við bókini er eisini frásøguhátturin, Mathilda er herlig. Hon og mamma hava eitt trupult, tætt samband, men tónin í bókini er framligur og skemtiligur og frekur. Mathilda er vaksin og farin av oynni, tá ið bókin endar, men Pip er enn hjá henni sum ein trúfastur vinur.
Serstakliga áhugaverd bók úr hinum endanum av verðini, men fast plantað í okkara mentan – saman við Cj´harles Dickens. Ivaleyst er høvundurin uppvaksin við vesturlendskari mentan á Wellington universiteti…..so ja okey postkolonialisma….eingilskmenn í New Zealandi , romantisk ung svørt genta, hvussu relevant er tað hjá henni at samanbera seg við gentleman Pip……. og hvat veit hann um at búgva á Bourgainville í krígstíð, havi ikki kannað alt hatta…so don’t even go there!
Skrivað hevur Bergljót av Skarði klokkan 10:35
Subscribe to: Post Comments (Atom)


text:
Orð: Thomas Obadiah Chisholm
Lag: Carl Harold Lowden
Týtt: Meta av Fløtum
Upprunaheiti: Living for Jesus
1. Jesusi tæna eg íðin vil her,
vil honum toknast, tað mál mítt nú er;
trúskap og lýdni hann væntar av mær,
tað er tann leið, ið ber signing við sær.
Niðurlag: Mín Frelsari og Harri, meg sjálvan gevi eg,
tí tú við tínum ofri gavst lív títt fyri meg.
Ei øðrum vil eg tæna, mítt hjarta eigi tú,
nú livi eg bert fyri teg, tú í mær festi bú.
2. Honum at tæna, sum ofraði seg,
fúsur eg vil, tí hann leið fyri meg;
bert slíkur kærleiki eggja meg kann
leið hans at fylgja og líta á hann.
3. Honum at tæna eg vil mína tíð,
til hann eg síggja skal skýggjunum í,
søkja tey falnu – hann elskar tey við,
frelsa tey vil hann og veita teim frið.


text:
Nýggj undirvísingarbók fyri útlendingar er komin út. Tað er Bergljót á Skarði, sum hevur skrivað bókina VÆLKOMIN. Føroyskt sum fremmandamál -byrjunarstig og Ungu Føroyar hevur givið út.
Bókin er ein byrjunarbók til nýkomnar útlendingar við smáðum tekstum, uppgávum, mállæru og myndum. Hon er skriva so at eisini fólk, ið ikki eru so køn í enskum fáa arbeitt við.
Bókin er gjørd í samband við undirvísingina á Tórshavnar kvøldskúla, og forlagið Ungu Føroyar vónar at gera eina bók til framhaldsskeið í føroyskum fyri útlendingar.


text:
27. juni 2017
19. juni 2017
Fúsi vann Tvíspor og Gylling nýtt met í Skeið
Tað sá einki út hjá reiðfólkunum áðrenn vikuskiftið, vegna nógva avfallið í vikuni var Leynavatn so stórt, at tað ikki vóru líkindir at ríða kapp á sandinum. men sum leygardagurin leið, var greitt at vatnið var minkað so frægt, at tað var nóg mikið at útseta kappingina ein tíma.
Frámerkir: Tíðindi
16. juni 2017
28 ross kappast við Leynavatn
So er Leynavatn aftur fyri framman, felagstururin við nógvum rossum er á veg norður til Leynavatn og húsvognar og tjøld standa klár við vatnið og bíða eftir reiðfólkunum.
Frámerkir: Tíðindi
9. juni 2017
8. juni 2017
Lutaseðlar á Djóradøgum
Í gjárkvøldið var trekt lut millum tey mongu vitjandi á Djóradøgum, um tveir vinningar.
Vinnaratølini vóru hesi:
Krov - nr. 687
Gás - nr. 628
Tey ið hava hesar seðlar vera biðin at ringja tlf. 511618.
Vinnaratølini vóru hesi:
Krov - nr. 687
Gás - nr. 628
Tey ið hava hesar seðlar vera biðin at ringja tlf. 511618.
Abonner på: Indlæg (Atom)


text:
Vælumtókta Laksa - & sølutorgið verður komandi leygardag við býráðshúsini í Runavík frá kl. 10.00-16.00. Eins og undanfarin ár, er nógv spennandi á skránni bæði fyri vaksin og børn. Laksatorgið hevur nógv ár á baki, og hevur tiltakið eydnast sera væl hvørt ár. Byrjað verður kl 10 við loppumarknaði, leikamarknaði, sølu av bundnum vørum, gávulutum, ymiskum fiski, kaffi og vafflum, fiskibrunni, køkum o.ø. Eisini verður skipað fyri ponyríðing og túnafótbólti, og eini spennandi framsýning hjá Dreyarafelagnum sum verður í býraðssalinum allan dagin.
Nógvur góður tónleikur verður at hoyra allan dagin, bæði fyri vaksin og børn. Eingin minni enn Stanley Samuelsen og Hanus G Johansen koma at syngja og spæla. Fyri tey yngru er eisini nógv spennandi at hoyra. Bæði teir lokalu Beinir og Rani, eins og “Kom við í spæliland”við klovninum Totti fara at framføra.
Aftur í ár verður skipað fyri uppboðssølu av feskum fiski á laksatorginum. Uppboðssøluhaldarin Tórbjørn Jacobsen rópar fiskin til sølu, og hava tey sum eru tilstaðar høvi at bjóða. Tá uppboðssøluhaldarin hevur rópt 3 ferðir, fellur hamarin, og tann ið hevur hægsta boð, hevur ognað sær fiskin.
Sum nakað nýtt, verður býtismarknaður av føroyskum fotbóltsleikarakortum á Laksatorginum í ár. Tey flestu kenna til, at tá ið ein samlar uppá okkurt, kann tað vera torført at fáa júst tað ein ynskir. Tí hava vit í ár fingið NSÍ at leiða býtismarkanðin á Laksatorginum, so børnini hava møguleika at ogna sær tey kort tey mangla. Aftaná býtismarknaðin koma Effoleikarar hjá NSÍ at skriva autografar.
Vit enda Laksa- & sølutorgið við einari rimmari spurnarkapping, sum eingin annar enn John Andersen og Jonhard Hansen skipa fyri. Øll sum koma av eystaraarmi av skálafjørðinum kenna teir báðar, og vita, hvussu stuttligir teir kunnu vera, so tað verður spenanndi at vita, hvat teir hava funnið uppá hesaferð.
So minst til at koma á Laksa- & sølutorgið nú leygardagin 23 juli frá kl 10-16.
Øll eru vælkomin.
Runavíkar Kommuna og Kunningarstovan í Runavík


text:
Í 1926 varð viðtikin ein útskiftingarlóg, eftir at “Landbokommissionen” hevði sett fram uppskot um eina tílíka longu í 1911. Lógin skuldi bert galda í 5 ár, men hetta varð seinni longt. Núverandi útskiftingarlóg er frá 27. mars 1939. Hon var upprunaliga bert galdandi fyri útskifting av jørð innangarðs, men í 1950 fekk hon við smærri broytingum og ískoytum eisini gildi fyri útskifting uttangarðs.
Gøtumaðurin Líggjas Húsgarð varð settur sum formaður fyri royndarútskiftingini av Vestmanna í 1927, men málspurningurin førdi til tvídrátt millum hann og myndugleikarnar, og tí blivu tað danskir “ landinspektørar”, ið komu at skipa fyri útskiftingunum í 1930-árunum.
Við krígsbyrjan vóru hesar bygdir útskiftar:
Eftir krígslok varð Líggjas Húsgarð aftur settur sum útskiftingarformaður, og eftir at Matrikulstovan varð sett á stovn í 1948, hava landmálarar á Matrikulstovuni verið formenn (sambært grein 5 í útskiftingarlógini).
Í 2007 varð Matrikulstovan gjørd til part av nýstovnaðu Umhvørvis¬stovuni. Útskiftingin hevur síðani verið fyriskipað av matrikul-deildini á Umhvørvisstovuni, og landmálarar hagani hava verið útskiftingarformenn.
Hjálagda talva vísir, hvar og nær útskifting av jørð innangarðs er framd (trýst her).
Ein útskifting er ein samanlegging av mongu smálutunum, ið eigari eigur kring um í bønum, í størri eindir, og ein upploysing av felagseigindómum. Uttangarðs er talan um uppbýti av høgum, ið meiri hóskandi og kanska einbýttar hagapartar.
Tað krevst, at eigarar og/ella festarar, ið umboða minst 1/10 av markatalinum í bygdini, skrivliga boða frá til sýslumannin, at teir vilja hava útskiftingarmál til viðgerðar á komandi grannastevnu. Ein slík fráboðan skal vera sýslumanninum í hendi í seinasta lagi 1. november, fyri at málið kann koma fyri á grannastevnu, ið vanliga verður hildin í februar mánað.
Um minst ein fjórðingur av markatalinum og minst ein fjórðingur av eigaratalinum atkvøður fyri útskifting á grannastevnuni, er útskiftingin lógliga viðtikin. Annars er málið fallið.
Er útskiftingarmál viðtikið á grannastevnu, sendir sýslumaðurin hetta til Búnaðarstovuna, ið kannar eftir, um málið er lógliga viðtikið. Um so er, sendir Búnaðarstovan málið til Føroya landsstýri, ið uppnevnir formannin fyri útskiftingini. Umhvørvis¬stovan fær síðani málið, og skipar hon saman við formanninum fyri praktisku spurningunum í sambandi við útskiftingina, t.d. uppmáling, korttekning og rokniarbeiði.
Gjógv áðrenn útskifting: Tilsamans 2150 stykkir í bønum, harav átti ein eigari 72 stykkir (víst við reyðum)
Hægsti myndugleiki í eini útskifting er útskiftingarnevndin, ið er skipað av formanninum, og tveimum nevndarlimum, ið Sorinskrivarin uppnevnir fyri hvørja útskifting sær.
Høvuðsarbeiðini hjá nevndini eru:
Umframt hetta skal nevndin eisini viðgera onnur viðurskifti, eitt nú garðsskylda og húsaflyting.
Gjógv aftaná útskifting: Tilsamans 175 stykkir. Sami eigari eigur nú 3 stykkir (víst við gulum)
Eigarar, festarar og leigarar fáa høvi til undir útskiftingini at seta fram uppskot ella ynski um, hvussu og hvar teirra jørð skal leggjast. Útskiftingarnevndin roynir so vítt gjørligt at ganga hesum ynskjum á møti, men hetta er sjálvsagt bert gjørligt í ein vissan mun.
Í sambandi við útskifting hevur kommunan rætt at ognartaka upp til 2 % av veltu og upp til 4 % av óveltu jørðini innangarðs í bygdini. Kommunalu myndugleikarnir avgera í samráð við útskiftingar-nevndina innan fyri hesar karmar, hvar og hvussu nógv skal leggjast út til t.d. sethúsabygging. Eisini verður lagt lendi út til nýggjar vegir og til breiðkan av verandi vegum. Soleiðis verða kommunalu ætlanirnar arbeiddar inn í útskiftingarplanin.
Í mun til ognartøku annars er vert at leggja til merkis, at við ognartøku eftir útskiftingarlógini er tað í fyrstu atløgu allur eigindómurin sum so, ið letur lendi, og ikki einstakir eigarar. Eigari kann tó krevja, at tað, ið ognartikið verður ítøkiliga frá honum, verður endurrindað honum, og ikki luttekur í útskiftingini.
Tá nevndin er liðug við arbeiði sítt, verður tað latið til ákæru. T.v.s. at eigararnir kunnu kæra útskiftingina til yvirútskifting. Í yvirútskiftingarnevndini er sorinskrivarin formaður og harumframt eru fýra nevndarlimir. Úrskurðurin hjá yvirútskiftingarnevndini er endaligur og kann ikki kærast til hægri rætt.
Sum nevnt frammanfyri gevur útskiftingarlógin nú eisini heimild fyri útskifting uttangarðs.
Mannagongdin er hin sama sum fyri innangarðsútskiftingar. Í lógini verður orðið innmørk býtt um við orðið útmørk. Lýsingarfreistin er tó bert 14 dagar, meðan hon er 3 mánaðir fyri útskifting innangarðs.
Uttangarðsútskifting viðgerð nógv størri víddir enn innangarðsútskifting, og tí verður máliborðsblaðið (stødd 1:20.000) nýtt sum kortgrundarlag. Er bygdin býtt í hóskandi hagapartar, verður roynt at halda gomlu markini í stóran mun, og verður høvuðsbroytingin tá tann, at hvør eigari verður savnaður í ein hagapart. Í øðrum førum verða størri hagar býttir í smærri partar, eitt nú, tá ið bóndi, ið eigur í felagskapi saman við øðrum, hevur møguleika at fáa einbýttan haga.
Fyrstu bygdirnar har útskifting, varð framd uttangarðs, vóru hesar:
Hjálagda talva vísir hvar og nær útskifting uttangarðs er framd (trýst her).
Landskassin rindar lønina hjá útskiftingar¬formanninum. Allar aðrar útreiðslur av útskiftingini verða býttar í helvt millum landskassan og eigararnar. Útskiftingarnevndin ger av, hvussu parturin hjá eigarunum skal býtast millum teir. Við innangarðs¬útskifting verður vanliga býtt eftir boniteringsvirði, og við uttangarðsútskifting eftir markatali.
Taka allir eigarar undir við tí, og gera teir skrivligan sáttmála sínámillum um býti av einum haga, kann hetta fremjast sum útskifting í semju eftir kap. 12 í útskiftingarlógini. Sáttmálin verður tá tinglýstur, og neyðugu rættingarnar gjørdar í matrikulinum.
Verandi lóggáva á útskiftingarøkinum er væl eldri enn fyrisitingarlógin. Skipanin við útskiftingarnevndum og serligu reglurnar í útskiftingarlógini gera, at útskifting ikki kann roknast sum partur av almennari fyrisiting. Fyrisitingarlógin og lóg um alment innlit eru tí bert í avmarkaðan mun galdandi fyri útskiftingar. Hetta er niðurstøðan hjá Løgtingsins umboðsmanni.
Tú frættir meiri um útskifting, um tú setir teg í samband við útskiftararnar á matrikuldeildini á Umhvørvisstovuni, tlf. 342400.


text:
Lone Høeg Bejer er nýggj forkvinna í Norðoya Tjóðveldisfelag.
Mánakvøldið 27. februar hevði Norðoya Tjóðveldisfelag. Á fundinum var umframt nevndarval eitt gott kjak um politisku støðuna.
Til nevndina vórðu trý nýggj fólk vald: Jacqueline Gardar, Mildrid á Lógv og Maria Kristina Smith. Rasmus S. Biskopstø og Lone Høeg Bejer halda fram í nevndini. Erland Sivertsen og Rani Nolsøe vórðu valdir til tiltakslimir.
Á fundi mánakvøldið hevur nevndin skipað seg soleiðis:
Lone Høeg Bejer, forkvinna og aðalstjórnarumboð, Rasmus S. Biskopstø, næstformaður, Mildrid á Lógv kassameistari, Maria Kristina Smith, skrivari, Jacqueline Gardar, nevndarlimur.


text:
Arabiska stavraðið
Arabiska stavraðið (arabiskt mál: أَبْجَدِيَّة عَرَبِيَّة ’abjadiyyah ‘arabiyyah) ella arabisk abjad er skriftskipan fyri tað arabiska málið. Tað er ment til júst tað arabiska málið og verður skrivað frá høgru til vinstru og hevur 28 bókstavir. Versjónir av alfabetinum eru grundarlag fyri fleiri onnur skriftmál á øðrum málum, eitt nú tað persiska alfabetið, og fleiri norðurafrikonsk mál sum t.d. somaliskt.
Arabiska stavraðið[rætta | rætta wikitekst]
(OBS! Tú mást hava installerað stuðul fyri arabisku skriftina á tínari teldu/teldli, fyri at kunna síggja bókstavirnir her niðanfyri, um tú ikki sært teir kanst tú royna at velja arabiskt (arabisk/arabic) undir encoding í tínum internetkaga.)
- ا 'ælif
- ب ba'
- ت ta'
- ث þa' (sum enskt th, sum í thunder)
- ج ġīm (dzjīm) (ǧīm)
- ح ħa'
- خ khaa'
- د dal
- ذ ðal (sum enskt the, there ella this)
- ر rā'
- ز zay
- س sīn (sum danska/norska ordið "sin")
- ش sjīn
- ص Sād
- ض Dād
- ط Tā'
- ظ DHā'
- ع ʿayn (ʔˤayn) (3ayn)
- غ ghayn
- ف fa'
- ق qāf
- ك kaf
- ل lam
- م mīm
- ن nūn
- ه ha'
- و wāw
- ي ja'
Tey ymisku skapini[rætta | rætta wikitekst]
Í seinasta teiginum Dømi um orð, eru dømini tikin úr norskum og enskum.


text:
Regnklæðir frá Mikkline, basis, std. 7-12 ár
OBS!!! Um ein stødd ikki kann veljast, er hon útseld í løtuni. Tú ert vælkomin at ringja ella skriva til okkum, um tú ynskir at skriva teg upp til eitt sett :)
Regnklæðini eru frá mikk-line, sum er kent fyri sína góðsku í allar mátar.
Klæðini eru ikki fóðraði.
Buksurnar ganga til miðjuna, tvs. tær eru ikki smekkubuksur
Regnklæðini eru 100 % vatn- og vindtøtt, og eru gjørd úr einum tilfari, sum andar.
Tað ytsta lagið er "ultra-bleytt", og ger hetta klæðini sera góð at vera í.
Klæðini halda væl, hava væl-gangandi lynlás og so hava tey eisini endurskyn.
Tey kunnu vaskast í maskinu við 40 gradum.
Vørunummar: 3330 190 pu rainwear basic set black


text:
Shahin Gaini, yvirlækni Ph.D. í internum medisini, infektiónsmedisini og tropumedisini hevur í samstarv við granskarar í Danmark og USA almannakunngjørt eina vísindaliga grein í Journal of Critical Care um blóðeitran, sjokk og akuttan æðraskaða við lívshóttandi infektiónum sum sepsis og meningitis.
Granskarar vóna, at útslitini kunnu verða við til at menna vitanina og viðgerðarmøguleikarnar, tá talan er um sverar infektiónir í einum globalum høpi.
Medisinska Granskingareindin á Landssjúkrahúsinum samstarvar við Ríkissjúkrahúsið, Keypmannahavnar Universitet, Odense Universitetssjúkrahús, Súðurdansk Universitet, Landspitali Reykjavík, Háskula Ìslands, Amsterdam Universitet, AMC Uni.sjúkrahús Amsterdam og Fróðskaparsetur Føroya.
Nógvar verkætlanir eru í løtuni í gongd: Ein Ph.D. verkætlan um lívshóttandi infektiónir og blóðeitran í Føroyum (FAPI verkætlanin). Ein Ph.D. verkætlan um hví føroyingar vóru so hart raktir av meningitis B, og um føroyingar eru serliga útsettir fyri at fáa meningitis (MeFcocc verkætlanin). Ein Post.Doc. verkætlan um føroyingar eru serliga útsettir fyri at fáa tuberklar (MyFgen verkætlanin).
Les vísindaligu greinina um lívshóttandi infektiónir við at trýsta á leinkjuna niðanfyri.


text:
“Vit gleðast um at hava fingið eina greiða og snøgga heimasíðu, har lætt er at finna teir upplýsingar, fólk hava brúk fyri.” – Frants Jensen, aðalskrivari hjá Bláa Krossi Føroya
Blái Krossur hevði tørv á einari nýggjari heimasíðu, tá gamla heimasíðan var vorðin gomul og ótíðarhóskandi. Umframt skuldi Blákrossheimið, ið er partur av Bláa Krossi, fáa egna heimasíðu. Tískil varð upplagt at nýmótansgera høvuðssíðuna eisini.
Beak fekk heiðurin at framleiða heimasíðurnar – frá sniðgeving og uppsetan til forritan av heimasíðuloysnini. Sera stórur dentur varð lagdur á, at heimasíðan skuldi verða einføld og stílrein, soleiðis at innihald og myndir skulu verða í fokus. Arbeitt varð eisini við, at heimasíðan skuldi verða einføld at brúka og løtt at ferðast runt á.
Nýggja heimasíðan er eisini útgjørd við einum e-handli, ið ger tað møgulligt hjá fólki, at stuðla Bláa Krossi Føroya fíggjarliga, gjalda fyri tiltøk osv.
Heimasíðurnar eru framleiddar responsive, ið merkir at tær arbeiða sera væl við øllum eindum: teldum, teldlum og snildfonum. Uppgávan hevur verið spennandi og eru vit sera væl nøgd við úrslitið.
“Hjá okkum í Bláa Krossi er neyðugt, umframt at hava Blákrossblaðið, faldarar og annað, eisini at vera sjónlig á internetinum og annars í sosialu miðlunum. Hetta er ein týðandi partur av okkara sýnisglugga, har fólk kunnu leita sær upplýsingar um okkara arbeiði, og hvat vit annars hava at bjóða.” – Frants Jensen, aðalskrivari hjá Bláa Krossi Føroya
Heimasíðan hjá Bláa Krossi Føroya sæst her: blakross.fo
Heimasíðan hjá Blákrossheiminum sæst her: blakrossheimid.fo
Kundi
Blái Krossur Føroya
Útgivið
22/06 - 2015
Heimasíða
http://www.blakross.fo
Tags
Design, E-commerce, Forritan, Responsive, WordPress,


text:
19. Sep 2017
Sirið Stenberg fer í sambandi við Fólkaheilsuráðstevnuna 20. oktober at avdúka eina gerandishetju. Almenningurin fær við hesum høvi at skjóta upp tann, sum hildin verður at hava henda heiður uppibornan. Endamálið við at finna eina gerandishetju er at heiðra tann ella tey, sum hava...
04. Sep 2017
Nú er kappingini um Ársins roykfría skúla aftur á skránni. Í felag vilja vit eggja næmingum at leggja av at roykja, umframt at fyribyrgja, at næmingarnir yvirhøvur byrja at roykja. Kappingin er millum 5. og 10. flokkarnar í Føroyum. Fyri at vera...
30. Aug 2017
Á skránni verða millum annað áhugaverdir fyrilestrar um gerandis hetjur og sjálvboðið hjálpararbeiðið, um sálarliga heilsu og sosial viðurskifti, um verkætlanina “ABC fyri sálarliga heilsu” og um avbjóðingarnar á sálarliga heilsuøkinum í Føroyum.
22. Aug 2017
Fríggjadagin 18.august høvdu vit Rás2 á vitjan. Tað var Jóna Nicolajsen frá Rás2, ið fekk sær eitt prát við starvsfólkini í Fólkaheilsuráðnum. Samrøðurnar snúðu seg um hvat Fólkaheilsuráðið er, og hvat virksemi hevur verið og er fyri framman. ...
22. Aug 2017
Samstarvsfelagar leggjast afturat. Í gjár var fundur við umboð fyri átrúnaðarligar felagsskapir og vit vóna at vit her eisini fáa samstarvsfelagar. ...
15. Aug 2017
Støðugt og gott internetsamband gevur okkum nærum óavmarkaðar møguleikar. Vit kunnu reika á netinum, har vit kunnu finna hentar upplýsingar, hava samband við fólk, sum búgva hinumegin jørðina, keypa ella spæla. Tað er heilt fantastiskt. Men vandi er í allari vælferð. Vit kunnu...
13. Jul 2017
Á Facebook síðuni Samtykki og øðrum talgildum miðlum verður stuttur lýsingarfilmur at síggja, har ungur maður verður avmyndaður nakin, og vinfólk deila myndina. Vit heita á fólk um at deila lýsingarfilmin, umframt at tora taka prátið bæði foreldur, børn og ung sínámillum.
07. Jul 2017
Rúsevnismisnýtsla er tengd at sosialum og sálarligum avbjóðingum. Vit vita frá ESPAD kanningunum, at rúsevnisnýtsla er nógv lægri millum 15 ára gomul í Føroyum enn í flestu evropeiskum londum.


text:
MFS og Føroyingafelagið í Århus hava tiltak í samband við kommunuvalið í Føroyum. Kom í Áarstovu og gerst betri kunnaður um politisku viðurskiftini í Føroyum. Týsdagin 11. nov. kl. 19.30 kemur stjórnmálafrøðingurin Bogi Eliasen, samskipari á Bitland, at greiða frá føroyska kommunuvalinum. Úrslitini frá valinum verða víst beinleiðis á stórskíggja, samstundis sum føroyskt útvarp verður streama av netinum.
Tiltakið er ókeypis. Kaffi og køkur 10 kr.
Meðan tiltakið er á skránni er gjørligt at keypa atgongumerki til Ræstkjøtaveitsluna 15. novembur.
Øll eru vælkomin!


text:
Øssur er ársins boccia-leikari
Til FM kappingina í boccia verður avdúkað hvør er ársins boccia-leikari, og tann heiðurin fekk Øssur Gudmundssen úr Smæruni.
Øssur hevur luttikið í venjingum og kappingum í nógv ár, hann hevur møtt dúgliga upp og hevur staðið seg væl bæði í kappingum her heima eins væl og úti í heimi.
Vit ynskja Øssuri tillukku við heiðrinum og góða eydnu við venjingum og kappingum framyvir.
Ársins boccia-leikara fær eitt steyp til ognar umframt eitt diplom.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
søkt verður eftir námsfrøðingum at byrja 14. august
Dagstovnurin Lítlifløttur søkir námsfrøðingar.
Søkt verður eftir trimum námsfrøðingum at arbeiða 30 - 40 tímar um vikuna, at byrja 14. august 2017.
Søkt verður eisini eftir einum námsfrøðingi 24 tímar um vikuna. Talan er um eitt farloyvisstarv í Frítíðarstovuni frá 14. august 2017 til 30. juni 2018.
Vit ynskja
- at tú hevur hug og áræði at skapa ein fjølbroyttan og tryggan gerandisdag, við virðing fyri tí einstaka barninum - at tú kanst taka ábyrgd og virka í góðum samstarvi við starvsfelagar og foreldur - at tær dámar væl at vera úti og sært møguleikar og avbjóðingar, sum eru í nærumhvørvinum - at tú verður við til at mynda og menna okkara námsfrøðiliga umhvørvi.
Vit kunnu bjóða
eitt sjálvstøðugt og áhugavert starv á einum stovni, har tú saman við tínum starvsfeløgum, ert við til at byggja upp eitt spennandi námsfrøðiligt umhvørvi.
Setanarviðurskifti
Løn sambært sáttmála millum Føroya Pedagogfelag og Kommunala Arbeiðsgevarafelagið.
Meira fæst at vita um starvið við at tosa við Sóleyð Debes Joensen, leiðara, á tlf. 232747 ella Bjørg Olsen, varaleiðara, á tlf. 747929
Umsókn við avriti av prógvum og møguligum viðmælum, skulu vera okkum í hendi í seinasta lagi 5. juli 2017, kl. 12 og sendast til:
Dagstovnurin Lítlifløttur
Fløtuvegur 82
490 Strendur
ella við telduposti á:
Denne e-mail adresse bliver beskyttet mod spambots. Du skal have JavaScript aktiveret for at vise den.


text:
Catalinaoyggj
Catalinaoy (alment enskt heiti: Santa Catalina Island) er oyggj uttanfyri kalifornisku vesturstrondini. Hon er sum nógvar aðrar Kyrrahavsoyggjar undir USA. Fólkatalið er umleið 4000. Oyggin hevur tvær bygdir, Avalon og Two Harbors. Nógv tað størsta plássið er býurin Avalon, sum við sínum 3,728 fólkum hevur umleið 85 % av fólkatalinum. Í oyggjinum búðu, tá ið teir hvítu komu hagar, Tongva-indianar. Indianar nomu land har um 7000 f.Kr [1]. Teir hava sítt egna mál - tongvanskt (doyði út í 1970unum). Orizabafjøll (639.2 m.) er hægsta fjall á Catalinaoynni.
Hóast fá fólk búgva á oynni, so koma nógv fólk har um summari. Grundarlagið undir búskapinum er ferðavinna. Ferðavinnan hevur óvurstóran týdning fyri catalinska búskapin. Mest er tað heita veðrið, strendurnar og víkurnar, sum draga fólk higar. Eitt annað, ferðafólk koma at síggja, eru vøkru bygningarnir. Fleiri enn 1 mió. ferðafólk fara til Catalina á hvørjum ári [2]. Ferðasamband er sjóvegis við Catalina Express og luftvegis við tyrluni ella flogfari. Catalina Express siglir 10-12 ferðir um dagin av Long Beach og Dana Point. Miðskeiðis á oynni er flogvøllur; Catalina Airport er einasti flogvøllur.
Umframt einastandandi vakra náttúru, finnast golfbanar á oynni [3]. Tað er møguleiki fyri hvalasafari, djúphavsfiskiskapi, kaving, golf og tennis á sera góðum banum. Sera nógvar matstovur eins og fjølbroytt úrval barrum, nátklubbum og kasino ("Catalina Casino"). Hitin er sera javnur, alt árið, ikki ov heitt ei heldur ov kalt.
Oyggin er millum annað nevnd í sanginum "26 miles" hjá Four Preps [4]. Eisini verður hon viðhvørt umtalað sum frítíðarstað í amerikanskum spælifilmum.
Myndasavn[rætta | rætta wikitekst]
-
Sólfullar strendur lokka ferðafólk til Avalon.
-
Hon liggur í Kyrrahavinum, einar 35 km. vestur úr Kalifornia.
-
Hon hevur 2 smáar bygdir, sum eru bundnar saman við vegum. Talan er um Avalon og Two Harbors.
-
Ein fotomynd av Santa Catalina tikin úr einum fylgisveini.


text:
Lutheranisma
Lutheranisman er ein kristin trúgv, sum er ein grein av protestantismuni. Lutheranisman er størsti trúarbólkur í Skandinavia, Týsklandi og Dakota í USA og er høvuðstrúgvin í m.a. Svøríki, Noregi, Íslandi og Finnlandi. Fólkakirkjan í Føroyum er eisini evangelisk-luthersk. Lutheranisma byggir á læru Martin Luther. Hann innførdi hesa nýggju læru tíðliga í 16. øld í Týsk-rómverska ríkinum, talan var um eina endurnýggjan og broyting av tí katólsku trúnni. Evangelisk-lutherska trúgvin breiddi seg til fleiri lond í 16. øld, og varð hetta tíðarskeiði seinni nevnt Reformasjónin. Tað eru fleiri ymiskir trúarbólkar innan kristindómin, og er Luteranisman ein teirra. Av teimum umleið 2 milliardir kristnu í heiminum eru umleið 70 milliónir av teimum lutheranarir.


text:
Javnleikur í regninum
1. lið14-06-2017 - Jónfinn Petursson
Effodeildin, 12. umfar: B36 – HB 2-2
Enn ein grannuppgerð er liðug við úrslitinum stanton í Gundadali. Vit komu afturí aftur tvær ferðir og kunnu samanumtikið verða nøgd við dagsins úrslit.
Vit løgdu betur fyri beinanvegin. Eitt nú var støðan tá Adrian kom sær í brotsteigin og sendi eitt gott skot móti handaru stong. Tíverri var málverjin klárur og jústaði bóltin út til horna.
Tveir minuttir fyri hálva tíman komu vertirnir framum, tá Gestur B. Dam sendi bóltin í málið eftur gott uppspæl í okkara vinstru síðu. Vit vórðu spældir tunnir og megnaðu ikki at verja fyri. Gott mál.
Lítla løtu seinni rann Heri seg í góða støðu, men aftur var Tórður aftur klárur og bjargaði góða skotinum.
Restina av hálvleikinum sótu vertirnir meira ella minni á spælinum, og bæði Benjamin Heinesen og Patrik Johannesen áttu helst at umsett
teirra møguleikar til mál.
Beint
fyri hálvleikin sendi Pingel annars ein gott skot beint á málmannin. So varð bríkslað til hálvleiks.
Vit løgdu væl betur fyri í
seinna hálvleiki, og tá sjey minuttir vóru leiktir, sendi dagsins maður, Jógvan Rói,
ein góðan bólt innfyri. Har var Sebastian Pingel klárur og bombaði bóltin í málið.
Tíverri vóru vit revsaðir
bara seks minuttir seinni, tá kontraálop endar við, at bólturin verður sendur inn
til Philip Lund, sum eirindaleyst sendur bóltin í okkara mál. Løtu seinni vóru boð eftir Teiti sum í tveimum førum vardi fyri, tá vertirnir royndu seg.
Smáar tíggju minuttir fyri
leiklok mundi Pingel aftur javnað. Aftur var tað Jógvan Rói, sum sendi eitt gott
innlegg til raska framherjan. Tíverri fór bólturin skeivu megin stongina og út
til málspark.
Men vit komu á javnt aftur
beint fyri leiklok. Vit skulu ikki taka dagar ímillum, men brotsspark varð dømt,
og Aleksandar Stankov sendi bóltin ísakalt í málið til 2-2.
Vit vóru aftanfyri
tvær ferðir, men megnaðu at vinnað okkum annað stigið, og hóast hetta ikki
munar so nógv, er eitt betur enn einki. Fínar greiðir og eitt gott
punkum á einum undirhaldandi dysti, har grannarnir vóru betur í fyrra
hálvleiki, meðan vit vóru klárt omaná í seinna.
Eitt hjartasuff mugu vit tó koma við. Tað er hugstoytt at kenna á sær, hvussu lítla virðing B36 hevur fyri mótstøðuliðum sínum.
Eitt korter áðrenn dystin verður gestandi liðið avdúkað. Eingin mynd á skíggjanum, og tað er ikki meira enn, ein hoyrir, hvat ið sagt verður. Hetta eiga tit at kunna gera betur, tí gott og veruligt gestablídni kostar einki.
KOYR Á, HB!!!!
HAGTØLINI
Effodeildin, 12. umfar mikudagin 14. juni 2017 kl. 18.00
í Gundadali
B36 – HB 2-2 (1-0)
1-0 Gestur B. Dam 28’
1-1 Sebastian Pingel 52’
2-1 Philip Lund 56’
2-2 Aleksandar Stankov 87’ (br.)
Gult kort: Sebastian Pingel og Tróndur Jensen
Liðið: Teitur M. Gestsson – Ári Mohr Jónsson,
Bartal Wardum, Poul Thomas Dam (Dánial Pauli Lervig 46), Jógvan Rói Davidsen, Adrian
Justinussen, Heri H. Mohr (Martin Bergvold 45), Tróndur Jensen, Sebastian Pingel,
Rókur av Fløtum Jespersen (liðsk.) (Heðin Hansen 69) og Alexandar Stankov
Óbrúktir eykaleikarar: Bjarti Vitalis Mørk, Levi
Hanssen, Símun Samuelsen og Daniel Johansen
Á beinkinum: Sigríður Clementsen, Rasmus Nolsøe,
Tróndur Vatnhamar, Uni Nielsen og Heðin Weihe
Dagsins maður: Jógvan Rói Davidsen
Dómari: Petur Reinert
Hjálpardómarar: Edvard Højgaard og Jørleif Djurhuus
4. dómari: Kári J. á Høvdanum
Myndir: Rakul Hansen


text:
Grøni bólkur hjá Vágs kommunu hevur nú fingið til vega bingju, sum er upp á bingjuplássinum (ruskplássini) í Vági til endurnytslua av tí, sum er ov gott at beina burtur.
Bingjan er ætlað til lutir, sum eru ov góðir at beina burtur, og sum onnur kundu fingið gleði av.
Bingjan er opin somu upplatingartíðir sum bingjuplássi, og skal brúkast í samráð við umsjónarfólkið á staðnum. Lutir, t.d. ting, møblar o.l., sum verða mett at kunna brúkast, verða goymd í bingjuni í 2 vikur. Aftaná 2 vikur verða hesi burturbeind av starvsfólkinum á umhvørvisplássinum.
Lutirnar, sum verða settir í bingjuna, eru fólk vælkomin at fáa sær heim við. Tað kemur meira enn so fyri at góðir lutir fara burtur saman við ruskinum, og eisini lutir, sum bert krevja smávegis ábøtur.Hesir kunnu onnur nú fáa gleði av.
Bingjan er partur av átøkunum hjá Grøna bólki hjá Vágs kommunu, sum hevur til endamáls at arbeiða við burðardygd og umhvørvisvernd, og at tilvita borgarirnir um hvat hvør einstakur kann gera fyri umhvørvi.
Grøni bólkur vónar at fólk taka væl ímóti møguleikanum at fáa sett góðir lutir frá sær, og ivast ikki í at onkur kann gera kvetti, tá ið tey fara í bingjuna at fáa sær lurir. Um átakið roynist væl kann tað møguliga víðkast og gerast enn betri.
Fólk eru vælkomin at seta seg í samband við Grøna bólk í kommununi um tey hava góð hugskot til grøn átøk.


text:
Fyri minni enn tveimum árum síðani var fíggjarpolitikkurin í Føroyum millum heitastu kjakevni. Landsstýrið arbeiddi við tí sum bleiv ólavsøkupakkin, sum innihelt bæði vakstrartiltøk og sparitiltøk.
Allur heimurin var raktur av ógvusligari búskaparkreppu, eisini Føroyar. Landsbankin skapti ótta í fíggjarmálaráðnum og politisku skipanini við eini útmelding sama vár sum segði, at føroyska kredittvirðið stóð uppá spæl, um undirskotið á fíggjarlógini fór uppum 500 mió. Framskrivingar tá vístu eitt hall uppá 800 miljónir. Fíggjarmálaráðið arbeiddi við at finna sparingar uppá 300 miljónir.
Tíbetur eru aðrir búskaparfrøðingar í Føroyum enn Landsbankin. Johnny í Grótinum kallaði metingina hjá Landsbankanum fyri "forferdiligt tvætl". Tvørturímóti helt Johnny, at kredittvirði landsins kundi fáa óbøtaligan skaða, um landsstýrið - "í andsøgn við alt búskaparligt vit og skil" framdi ein kontraktivan fíggjarpolitikk, meðan privati eftirspurningurin var í minking. Johnny helt, at landið kundi hava eitt hall uppá íalt tvær miljardir eftir tveimum árum meðan bíða var eftir at heimsbúskapurin aftur fór at vaksa.
"Kredittvirði" er eitt nokk so luftigt hugtak, men tað sum liggur í tí er rentan, sum landið skal rinda fyri tey lán sum landið tekur. Moody's ger eina rating av kredittvirðinum hjá ymsum londum, og her eru Føroyar farnar eitt stig niður. Enn er tó ikki staðfest, at rentan er farin upp.
Ikki er lætt at vera føroyskur politikari við ábyrgd fyri búskapinum. Men eg haldi utmeldingarnar hjá Johnny í 2009 vóru við til at gera at politikarar besinnaðu seg. Tá búskaparfrøðingar eru ósamdir, hvønn skal man so lurta eftir? Samanborið við teir búskaparfrøðingar sum arbeiða við greiningum í sínum dagliga arbeiði eri eg amatør. Men eg vil vísa á eini fakta og nakrar eygleiðingar.
- Við verandi uppskoti til fíggjarkarmar við ætlanini um aftur at hava javnvág á fíggjarlógini í 2015, vil samlaða hallið árini 2009-2015 vera tvær miljardir.
- Royndirnar úr øðrum londum vísa, at stór hall á fíggjarlógini og stór skuld geva hækkandi rentu. Lond í Europa við trupulleikum eru m.a. Grikkaland, Írland og Spania. Men royndirnar frá hesum londum vísa eisini, at ógvusligar sparingar á fíggjarlógini (Grikkaland og Írland) ikki forðar rentuni at fara í topp. Hinvegin er rentan hjá Spania ikki hækka líka nógv, og Spania hevur ikki framt ógvusligar sparingar sum Grikkaland og Írland.
Marknaðurin krevur hægri rentu, tá lond hava stór undirskot á fíggjarlógini. Men tað hjálpir opinbart ikki uppá rentuna at gera ógvuslig tiltøk, og eitt nú skerja almennar tænastur, sum eru týdningarmiklar fyri vøksturin í framtíðini. Tað er sum at pissa í buks fyri at halda hitanum. Og hetta verður gjøgnumskoðað á marknaðinum.
Rentan er tann veruliga royndin av kredittvirðinum, tí tá eru tað tey sum læna Føroyum pengar, sum meta um váðan við hesum láni. Ein meting hjá Moody's er júst tað: bara ein meting. Men her er mín illgruni, at talan ikki er um eina búskaparmeting hjá Moody's, men heldur búskaparmetingar hjá Landsbankanum sum Moody's hevur gjørt um til bókstavar á teirra ratingstiga.
Føroyski búskapurin er aftur í vøkstri, og tekin eru um økjandi vøkstur. Fremur løgtingið ógvusligar sparingar á komandi fíggjarlógum vil tað geva nógv lægri vøkstur komandi árini. Tann vøkstur sum skal brúkast at rinda skuldina aftur kemur at mangla. Samstundis flyta fólk av landinum, og færri eru eftir at rinda skuldina. Hetta vita tey sum skulu veita Føroyum lán. Ein føroyskur búskapur í vøkstri gevur betri kredittvirði enn ein stagneraður búskapur.
Nú er ikki tørvur á at pissa í buks. Nú er tørvur á at halda høvdið kalt.


text:
Tað er nógv, sum kann hótta sjófuglin, men tær størstu broytingarnar seinastu árini eru komnar av broytingum í vistskipanini í havinum. Hesar broytingar eru helst náttúrligar, men tað ræður um at ansa væl eftir, at fiskiskapur ella onnur vinna ikki broyta vistskipanina so nógv, at nebbasildastovnurin verður verri fyri. Eisini má ansast eftir tí serstaka sandbotninum, sum nebbasildin livir í. Fuglaveiða kann vera ein hóttan, um hon ikki er burðardygg, og tí má fylgjast væl við teimum fuglastovnum, sum verða veiddir.
Tað ringasta skaðadjórið er rottan. Hon kom til Føroya í 1768, og er á øllum teimum størru oyggjunum uttan Sandoynni. Tað er bara ein spurningur um tíð, nær hon kemur út á fleiri oyggjar, um onki munagott verður gjørt fyri at verja hesar oyggjar. Rottan hevur týnt allan drunnhvítan í teimum oyggjum, hon er komin í, og hevur minkað munandi um bæði lunda og skráp.


text:
Tað er mær ein heiður at fáa orðið her í dag, og eg fari fyrst at takka fyri álitið.
Í dag savnast fólk um alt landið til tess at heiðra flagg okkara. Allastaðni ljóðar flaggsangurin, har vit fagna litunum “reytt, blátt og hvítt” og spenna í við reglunum: “Har tú veittrar á báru, fjalli, bergi og ong, syngur tjóðin tær glaðasta song.”
Hans Andrias Djurhuus yrkti um eina tjóð og eitt flagg við einum ynski um at flaggið skuldi vísa tjóðini veg fram í ljósmála. Hetta var í 1920 fyri nærum 100 ár síðani. Ein sjón og ein vón. Tað, at vit framvegis syngja sangin, ber boð um, at vónin enn í dag kennist viðkomandi.
Sum barn elskaði eg flaggdagin. Onnur omma mín fylti henda dagin, og hóast hon varð fødd í 1911, væl undan bæði flaggsangi og flaggdegi, so unti hon tjóðini alt gott og hevði einki ímóti at deila dagin við Merkið. Eg minnist at ganga gjøgnum flaggskrýddan bý við hornorkestri og skrúðgongu og hugsa, at omma mín var heppin, at so nógv stás var gjørt burturúr hennara degi. Vit plagdu at keypa henni blómutyssi á Áarvegnum aftaná flaggsdagshaldið; reyðar og hvítar nellikarar og bláa mækju, um hon fekst.
Eg elskaði reytt, blátt og hvítt. Eg visti, at flaggið var eingin sjálvfylgja, og droymdi um tann dag tað fór at veittra viðurkent millum onnur tjóðarmerki.
Enn trúgvi eg fult og fast uppá, at tann dagurin fer at renna upp. Men tað gongur seigliga, tað má viðgangast. Tað verður helst nevnt í fleiri røðum í dag, hvussu sárt tað kennist, at Pál ikki kann svimja undir okkara egna Merki. Feskasta dømið, sum endurspeglar tann veruleika, at okkara flagg enn ikki telist sum “rættiligt flagg.”
Abbi mín, Hanus Debes Joensen, var bráður av lyndi og ótolin. Longu fyri kríggið yrkti hann ein spottandi sang um pinkulítla Føroyaland við sínum pinkulítla pyntuflaggi, sum var so fitt og snøgt at seta uppá eitt klaver, og sum kundi berast sum prýði í knappholinum, uttan at nakar meinti nakað serligt við tað. Hanusabbi legði einki í flaggdagin og skrúðgongur. Eg øtaðist, tá hann físti út millum tenninar, at vit kundu halda flaggdag, tá vit einaferð høvdu eitt flagg! “Men abbi, um vit ikki royna at vera góð við Merkið, hvør skal so virða tað?” royndi eg sum smágenta at muta ímóti. Tað standi eg enn við.
Men onkursvegna eri eg farin at skilja hann betur við árunum. Tað kennist særandi hvørja ferð vit verða mint á, at okkara merki mest bara er til heimabrúk. Nú ætla tey so at flagga við tí á bussunum í Keypmannahavn. Er tað tekin um virðing fyri flagginum ella bara enn eitt tekin um, at Merkið framvegis er eitt meinaleyst pyntiflagg? Spurningurin stendur opin, vit eru ikki samd um svarið.
Tað gongur kortini framá, um enn spakuliga. Eina ferð vildu nógvir føroyingar ikki sjálvir kennast við flaggið. Fleiri sóu Merkið sum eina óhóskandi provokatión. Undir krígnum, tá flaggið júst var vorðið viðurkent av bretskum myndugleikum, var hin abbi mín í Klaksvík ein av fyriskiparunum av fimleikarframsýning har norðuri. Ætlanin var at lata børnini hava eitt føroyskt flagg áseymað á búnarnar. Hetta varð illa upptikið av summum foreldrum, og nøkur sýttu fyri at lata síni børn bera Merkið. Summi bóru einki, onnur bóru Dannebrog. Abbi mín tók hetta fram viðhvørt sum dømi um, hvussu tíðir og hugburður kortini stigvíst broytast.
Tað kann tykjast sum ein andsøgn, at eitt átak fyri at savna tjóðina, eitt tjóðarflagg, soleiðis kundi skapa øsing og spjaðing í fyrstu atløgu. Tað, sum einaferð skapti øsing, varð kortini, sum frá leið, ein sjálvfylgja. Niðurstøðan er, at viðhvørt er tað helst neyðugt at gera okkurt, sum argar onkran, fyri at fáa broytt nakað sum helst. Vit tola at vera ósamd um sumt, eina tíð. Vit duga at virða hvønn annan fyri tað, tíbetur.
Hvat vit so annars kunnu vera ósamd um, so eru vit samd um at vera føroyingar, og flaggið eiga vit tí øll í felag. Merkið er ein ímynd, sum umfatar okkum, ið tilsamans duga at ímynda okkum sum eitt “vit”, sum føroyingar. Tjóðskaparkenslan er ein sterk kelda til sameining og sínámillum samhuga. Men skuggasíðan er, at í einum og hvørjum vælkendum og tryggum “vit” er eisini eitt “hini”, tey fremmandu og øðrvísi.
Tað er so fjálgt og hugnaligt at halda saman við teimum, sum vit kenna best, at vit næstan kunnu føla, at her ikki er brúk fyri øðrum. Men um vit skulu vera ein livandi felagsskapur, so krevst, at vit geva rúm fyri ymiskleikanum. Tað inniber, at vit taka væl ímóti teimum, sum koma til okkara uttaneftir og vilja verða partur av okkara samfelag. At vit virðismeta, at nýggir føroyingar í ymsum litum fara at flagga við reyðum, bláum og hvítum og geva sítt dýrabæra íkast til tað føroyska. At vit góðtaka, at tað finnast nógv ymisk brigdi av føroyingum, og at ein føroyingur ikki bara er tann, sum líkist tær sjálvum mest.
Stundum hoyrast politikarar og onnur skíra hesa og hasa áskoðanina “óføroyska”, ofta sum lið í einari áheitan um at venda henni bakið, ongantíð ov skjótt. Men tá víst verður til røtur og “fedranna arv” verður sjáldan víst longur aftur enn til tey, sum teir sjálvir eru samdir við.
Minnast teir ikki, at sjálvt krossurin, sum nógv okkara grunda tilveruna á, og sum er miðdepil í flagginum, er komin til okkara uttaneftir?
Veruleikin er, at vit sum búgva í Føroyum hava altíð verið ymisk. Vit hava altíð tikið við nýggjum rákum, og vit hava altíð broytt okkum – og als ikki bert til tað verra. Alt livandi broytist.
Tí mugu vit varða okkum fyri at gera “tað føroyska” til nakað fastlæst og óvikandi. “Tað føroyska” má vera kvæmt og fjølbroytt, um tað skal hava eina framtíð. Okkara felagsskapur má ongantíð vera merktur av kúgandi hóttan um at geva seg undir meirilutan fyri at fáa innivist.
Merkið flaggar í dag fyri okkum øllum, vit eiga tað øll, so ymisk vit enn kunnu vera. Tað flaggar reytt, blátt og hvítt, sama hvør politiskur flokkur hevur landsfund, tað veittrar til allar ítróttarstevnir, á merkisdøgum og til jarðarferðir, sama hvønn hugburð viðkomandi hevði til tjóðskap ella onnur viðurskifti. Tað fer at flagga fegið fyri fyrsta samkynda parinum, sum gongur saman í hjúnaband, eins væl og fyri øllum øðrum føroyskum pørum. Flaggið er okkara felags merki. Lat tað tí áhaldandi minna okkum um, at vit øll eiga javngóðan rætt at vera her.
Ár um ár ljóðar tað frá tjóðini: “Har ið merkini veittra, veittri eisini mítt”!
Gævi satt at hatta ynskið gongur út. Og gævi satt at vit læra okkum at virðismeta okkara fjølbroytni og tora at ganga frameftir. Merkið var ongantíð ætlað sum afturhald. Tað er eingin dovislig boya í tíðarinnar streymi, sum vit skulu royna at krøkja okkum føst í.
Seinasta reglan í flaggsanginum er jú nettup ikki “vit við tær standa still her í stað” men “vit við tær stevna stinnir avstað”.
Eg fari at ynskja okkum øllum eina góða ferð víðari og framhaldandi góðan flaggdag.
Takk fyri.
Mynd: Hjalmar Jóhan Juul


text:
Var tað Johnny Cash, sum gjørdi tað? Grasiøst at grána við stíli og syngja, so hvørt ørindi ber boð um eitt knortlut lív, har tað uttan peningaligar spekulatiónir verður sungið úr nýggjum bókum, meinlikar fúnaðum sálmabókum, har yrkjarar heldur eita Cave enn Kingo, og gerontinski sangurin gellir, sum var tað seinasta ferðin innan ferjumaðurin tendrar The Mercy Seat?
Ikki veit eg, men her er ein nýggjur stílur, sum hevur tikið seg upp. Sangarar, ið eldast við virðing. Fyrr drukku teir seg í hel, nú vilja teir liva og syngja um eitt langt lív. Eisini sangir hjá øðrum blaðungum yrkjarum. Við lívsklókari, og ikki altíð so sterkari og reinari rødd. Undurbært.
Tom Jones, sum sæst omanfyri og í hesum døgum fyllir 73, gevur út "Spirit in the Room" og byrjar við at staðfesta
Well my friends are gone and my hair is grey.
Orðini eru úr Tower of Songs hjá 77 ára gamla Leonard Cohen, sum Tom Jones messar, hugtakandi einfalt, og loyvir sær at tillaga í einari reglu. Cohen er sjálvur aktuellur við útgávuni "Old Ideas".
Patti Smith, omanfyri, er nøkur ár yngri, hon er 65, men er yngri enn nakrantíð. Ella í hvussu er ikki eldri enn eg minnist hana á plátu í sjeytiárunum. Eisini hon hevur sett sær fyri at bera fram messur, egnar messur um Andrej Tarkovsky og Amy Winehouse, men endar við klassikaranum hjá 66 ára gamla Neil Young, After the Gold Rush við barnakóri, sum flytir sangin til okkara dagar, so tey í niðurlagnum syngja 'Look at Mother Nature in the Twenty First Century'.
Og so er tað faðirin at larmi og lyrikki, Neil Young sjálvur. Eisini hann er aktuellur við útgávuni "Americana", har gamli bólkurin Crazy Horse spælir undir. Ein rúgva av gittarlarmi úr punkhevdini, men inn í millum eru mjúkt slípaðar perlur, sum til dømis Wayfarin’ Stranger og eitt barnakór, sum syngur undir í bretska tjóðsanginum God Save the Queen.
Paul Simon, sum er farin um tey 70, er enn frammi við góðum nýggjum sangum, hann sjálvur hevur skrivað, so sum Questions for the Angels á fløguni "So Beautiful or So What". Eitt savn av nýskrivaðum sangum, sum vísir aftur til styrkina í perlum sum Sound of Silence og at hann enn megnar at kroysta góðar yrkingar niður í plátufoyruna. Takk og lov.
Aldursforsetin í hesum føri er Willie Nelson. 79 ára gamal er hann frammi við nýggjari fløgu "Heroes". Hon er hvørki verri ella betri enn allar hinar, men javnt góð til dagin og vegin. Og hatta við vegnum er ikki uttan týdning. Flestu av hesum sangum eru vorðnir til við vegnum sum karmi og ýti. Tí verða teir eisini best spældir í einum kraftblokki á vegnum.
Á plátu eldast tey øll grasiøst. Tað er so vist og satt.


text:
Bergur, sum er millum teir yngstu í felagnum, hevur eitt Nikon kamera við á framsýningini. Við hesum kamera tók hann myndina av Bøsdalafossi við tráðútloysara í 38 sekund.
Her er nógv ymisk tøkni og skiftandi myndaevni, nær og fjar, úr øllum landinum. Her er norðlýsið av Viðareiði og eyðkenda Kingoljósið úr skíggjunum og niður millum oyggjarnar. Millum tey mest spennandi myndaevnini er uppstillaða ervamyndin hjá Jógvani Horn av Sandi, har ein rúgva av litum í troyggjuni hjá smádronginum verða undirspældir í tí svart hvíta, meðan smábilarnir eru savnaðir út eftir gólvinum. Eina myndin hjá Mortani Mortensen tikin úr Svanga ella har á leið, vísir ótrúligar smálutir, sum aftur vitna um góða útgerð. Hetta er fyrsta framsýning hjá felagnum Fokus, sum heldur til í eini stovu í gamla Argja skúla. Har skipa tey fyri fotoferðum kring landið, og hittast til fotoprát at læra um myndatøku og myndaviðgerð. Spennandi felag!


text:
Fyritøkan Dove undir nógvum atfinningum
Fyritøkan Dove, ið selur húðvørur so sum deodorant og vætukrem, hevur lagt eina lýsing út, ið hevur fingið sera nógvar kritikk
Semja um samgongu í Hollandi
Hollendarir fóru á val tann 15. mars í ár. Í dag, sjey mánaðar eftir valið, er líkt til, at semja er gjørd um samgongu
Trump hevur sett krøv fyri at varðveita DACA
Donald Trump kunngjørdi fyrr í ár, at hann vildi avtaka DACA skipanina, um hann ikki fekk harðari reglur á tilflytaraøkinum
Nýggja uppboðssølan útvatnast og onki verður at selja
Fiskivinnunýskipanin skal geva nýggjum aktørum møguleikan at sleppa upp í part.


text:
Vaglið er staðið, har fólk um allar Føroyar hittast á ólavsøku, og einaferð var Vaglið tann snúningsdepilin, sum býurin mól rundanum.
Í dag eru 150 ár liðin, síðan Tórshavn fekk býarstýri. Í hesum sambandi er grein í Dimmalætting hetta vikuskiftið, har Marjun Arge Simonsen sigur frá samrøðu við Onnu Cathrine Jacobsen (1902-1999) og Honnu Jacobsen (1906-1994), sum vuksu upp í Konradsbrekku í Havn.
Í greinini, sum er tann fyrsta av trimum, verður komið inn á nógv støð í Havnini.
Tær siga hesa søguna um Vaglið:
- Orsøkin til, at hetta staðið fekk navnið Vaglið, var tann, at her var eitt jarnverk fram við vegnum við kommunuskúlan (móti ánni) og eisini fram við brúgvunum, og her sótu teir ungu menninir ofta; teir “flugu upp” og settu seg á “vaglið”, og tí kom navnið Vaglið, siga tær.
Og hvar er Vaglið í grundini?
- Vaglið var upprunaliga økið frá tí ovari brúnni niðan til har, ið kioskin er nú. Men hetta navnið er reiðiliga ungt til tað; tað er so íkomið, eftir at hetta jarnverkið er komið. Sagt varð vanliga heimi á Vaglinum, men tað valdaðist eisini, hvar tú búði. Tá var einki Glade Hjørn, tá var bert ein vegur niðaneftir og eingi hús. Tey komu seinni.
Meira kann lesast í Dimmalætting um vikuskiftið, har farið verður gjøgnum nógv støð og minni í býnum.


text:
Orð: Terje B. Vestergaard
Lag: The Rose – Bette Midler
Tit nú lyfti hava givið,
hava sagt hvør øðrum ja.
Hjúnarband nú hava bundið,
ferðast saman frá í dag.
Kærleiksband, ið tykkum knýtti,
aldrin sundur slítast skal,
ja, at elska og at æra,
lat tað verða dagligt val.
Lívsleið nýggj í dag er byrjað,
lívskós saman hava sett.
Tá tit heim nú skulu byggja,
lat tað byggja á tann klett,
Hann, sum yvir øllum ræður,
leggið alt í Hansar hond.
Ja, tá tryggur er hvør dagur,
til tit náa himnastrond.
Góði Faðir, vit teg biðja,
hesi tvey varða væl,
so hvønn dag í friði, gleði,
at tey kunnu liva sæl,
og í lívd av tínum krossi,
teirra heim Tú tryggja skal,
Tá á Teg tey vilja byggja,
veit eg, at tey byggja væl.